cyanic-selkie/wikianc huggingface dataset:
སྣར་ཐང་དགོན།
གཏུམ་སྟོན་བློ་གྲོས་གྲགས་ཀྱི་རྣམ་ཐར་མདོར་བསྡུས
གླེགས་བམ་ལས། བློ་གྲོས་མཚན་ལྡན་མཚུངས་པ་མེད།  ཅེས་པ་ལྟར།  གཏུམ་སྟོན་བློ་གྲོས་གྲགས་ནི་རབ་བྱུང་གཉིས་པའི་མེ་ཁྱི་(1106) ལོར་ཤབ་སྒོ་ལྔའི་ལྕགས་མཁར་རྩེའི་དབུ་མང་དུ་སྐུ་འཁྲུངས།  གདུང་རུས་གཏུམ་ཡིན།  རྔོག་མཚོའི་མཁན་པོ་ལྡོག་པ་ཆེན་པོའི་མཁན་བུ་རྒྱ་འདུལ་ལ་དམ་པའི་ཆོས་འདུལ་བ་ལེགས་པར་བསླབ་སྟེ་འདུལ་བའི་བཤད་པའང་མཛད།  དེ་ནས་དབུས་སུ་བྱོན་ཏེ་དགེ་བཤེས་ཤ་ར་བ་ཆེན་པོ་ལོ་བཅུའི་བར་དུ་བསྟེན་ཅིང་བཉེས་པར་མཛད་ནས་བཀའ་གདམས་པའི་ཡོན་ཏན་མ་ལུས་པ་ཐུགས་སུ་ཆུད།  དགེ་བཤེས་ཤ་ར་བའི་བཀའ་བབས་ཀྱི་བུ་ཆེན་བཞིའི་ནང་ནས་རྣམ་ཐར་གྱི་བཀའ་བབས་ཆེན་པོར་གྱུར།  ཆུ་བྱ་ནས་བཟུང་ལོ་བཅུ་བཞིའི་བར་སྣར་ཐང་གི་གདན་ས་མཛད།  དེ་ནས་རྡོ་སྟོན་ཤེས་རབ་གྲགས་གདན་སར་བསྐོ་བཞག་གནང་སྟེ་ལ་སྟོད་བྱང་གི་རྟ་སྡེ་ཆོས་ལུང་དུ་བྱོན་ནས་ཐུགས་དམ་མཛད ། དགུང་ལོ་དྲུག་ཅུ་རྩ་གཅིག་བཞེས་པ་རབ་བྱུང་གསུམ་པའི་མེ་ཁྱི་(1166) ལོའི་རྒྱལ་གྱི་ཟླ་བའི་ཚེས་༢༣ ཉིན་མྱ་ངན་ལས་འདས།  (འདི་ལ་ཆོས་ལུང་སྐུ་གཤེགས་ཀྱང་ཞུ་) གདུང་རྟེན་ནི་བྱམས་ཁང་གི་ཤར་གྱི་གྱང་སྦུག་ནང་དུ་བཞུགས། །
རྡོ་སྟོན་ཤེས་རབ་གྲགས་ཀྱི་རྣམ་ཐར་མདོར་བསྡུས།
གླེགས་བམ་ལས། ཤེས་རབ་མཚན་ལྡན་ཀུན་ལས་མཁས། །  ཞེས་པ་ལྟར། རྡོ་སྟོན་ཤེས་རབ་གྲགས་ནི་རབ་བྱུང་གཉིས་པའི་མེ་མོ་ལུག་(1127) ལོར་ཤབ་ཀྱི་དྲང་མདའི་ཐུ་ལུང་དུ་སྐུ་འཁྲུངས།  དགེ་བཤེས་གོང་མ་ཉིད་ཀྱིས་ལེགས་པར་བསྐྱངས་ནས་བཀའ་གདམས་ཀྱི་གདམ་པ་མ་ལུས་པ་ཐུགས་སུ་ཆུད།  དགུང་ལོ་བཞི་བཅུའི་ཐོག་སྣར་ཐང་གི་གདན་ས་མཛད་དེ་ལྔ་བཅུ་རྩ་དགུའི་བར་ལོ་ཉི་ཤུའི་རིང་ཚོགས་དཔོན་མཛད་པས་སྣར་ཐང་བ་ཆེན་པོ་ཞེས་ཕྱོགས་ཐམས་ཅད་དུ་གྲགས་པས་ཁྱབ། ཚོགས་པའང་ཆེ་བར་བསྡུས་ཤིང་བཀའ་གདམས་ཀྱི་བསྟན་པ་ཉི་མ་ལྟར་གསལ་བར་མཛད།  དགུང་གྲངས་ང་དགུ་བཞེས་པ་རབ་བྱུང་གསུམ་པའི་ཤིང་སྦྲུལ(1185)ལོར་མྱ་ངན་ལས་འདས།  གདུང་རྟེན་ནི་གདན་ས་དང་པོའི་གདུང་རྟེན་གྱི་ཤར་ན་བཞུགས་སོ།  །
ཞང་བཙུན་རྡོ་རྗེ་འོད་ཟེར་གྱི་རྣམ་ཐར་མདོར་བསྡུས
གླེགས་བམ་ལས། རྡེ་རྗེ་མཚན་ལྡན་མི་ནུབ་འཛིན།  ། ཅེས་པ་ལྟར།  ཞང་བཙུན་རྡོ་རྗེ་འོད་ཟེར་བ་ནི་རབ་བྱུང་གཉིས་པའི་ཆུ་སྟག (1122) ལོར་ཤབ་སྟོད་དར་ལུང་གི་ར་ཞགས་སུ་སྐུ་འཁྲུངས།  གདུང་རུས་ཞང་ཡིན།  དགེ་བཤེས་གླང་རི་ཐང་པའི་སྐུའི་སྐྱེ་བར་གྲགས།  གཏུམ་སྟོན་དང་རྡོ་སྟོན་ཆེན་པོ་གཉིས་ཀྱིས་ལེགས་པར་བསྐྱངས།  བཀའ་གདམས་པའི་རྣམ་ཐར་དྲི་མ་མེད་པ་འཛིན་ཅིང་སྤེལ་བའི་སྐྱེས་བུ་ཆེན་པོ་ཞིག་ཏུ་གྱུར།   ལོ་བརྒྱད་རིང་གདན་ས་བསྐྱངས། དགུང་གྲངས་73 བཞེས་པ་རབ་བྱུང་གསུམ་པའི་ཤིང་སྟག་(1194)ལོའི་སྣྲོན་ཟླའི་ཚེས་14 ཉིན་མྱ་ངན་ལས་འདས།  གདུང་རྟེན་མཁན་རབས་གདུང་རྟེན་བཞུགས་ཡུལ་དགའ་ལྡན་བདེ་ཆེན་ཐར་པ་གླིང་གི་ནུབ་ནས་བརྩིས་པའི་དང་པོ་ན་བཞུགས་སོ།   །
གྲོ་སྟོན་བདུད་རྩི་གྲགས་ཀྱི་རྣམ་ཐར་མདོར་བསྡུས།
གླེགས་བམ་ལས། བདུད་རྩིའི་མཚན་ལྡན་དཔལ་མངའ་བ།  ཞེས་པ་ལྟར།  གྲོ་སྟོན་བདུད་རྩི་གྲགས་ནི་རབ་བྱུང་གསུམ་པའི་ཆུ་བྱ་(༡༡༥༣) ལོར་ཆུ་སྒོ་ལུམ་དུ་སྐུ་འཁྲུངས།  གདུང་རུས་གྲོ་ཡིན། རྩིས་པ་གཞོན་ནུ་སེང་གེ་ལས་བསྙེན་པར་རྫོགས། རྡོ་སྟོན་ཆེན་པོ་དང་ཞང་བཙུན་རྡོ་རྗེ་འོད་ཟེར་ལས་ཤ་ར་བ་ལས་བརྒྱུད་པའི་གདམ་པ་མ་ལུས་པ་མནོས་ཤིང་།  ལུམ་པ་བའི་ཐུགས་སྲས་ཆུ་མིག་པ་ཤེས་རབ་གྲགས་པ་ལས་ཀ་མ་བའི་ལམ་གྱི་རིམ་པ་ཡང་གསན་ནས། སྣར་ཐང་གི་ལམ་རིམ་འདི་ལ་ཤ་ར་བ་དང་། ཀ་མ་བའི་གདམ་པ་གཉིས་ཀ་ཚང་བར་ཡོད།  གཞན་ཡང་བྱ་ཡུལ་པའི་སློབ་མ་མུ་སྨན་པ་ཆེན་པོ་དང་།  སངས་རྒྱས་དབོན་སྟོན་སོགས་མཁས་གྲུབ་དུ་མ་བསྟེན་ནས་གསན་པ་རྒྱ་ཆེན་པོ་མཛད།  སངས་རྒྱས་སྟོང་གི་ཡ་གྱལ་ཞིག་ཏུ་གྲགས། བྱང་རྭ་སྒྲེང་དུ་འབུལ་མོ་ཆེ་ཐེངས་གསུམ་མཛད་དེ་རྭ་སྒྲེང་དབུ་རྩེ་རིན་པོ་ཆེའི་སྟེང་དུ་གསེར་ཏོག་ཁམས་གསུམ་ཟིལ་གནོན་བཞེངས།  ལམ་མཆོག་གི་རྩ་བ་ཚིགས་སུ་བཅད་པ་འདི་ཡང་ལྗགས་རྩོམ་མཛད་དེ་ལམ་གྱི་རིམ་པའི་སྒོ་ནས་སྐལ་བ་ལྡན་པ་རྣམས་རྗེས་སུ་བཟུང་།  འདི་འཕྲིན་ལས་དར་ཁྱབ་ཆེ་ཞིང་སྣར་ཐང་གི་དཔལ་མགོན་ཡང་འདིའི་སྐུ་རིང་ལ་བྱུང་།  གནས་བརྟན་བཅུ་དྲུག་གསན་འཛོམས་པ་སོགས་ཀྱི་ལོ་རྒྱུས་ནི་དོན་ཚན་དང་པོའི་ནང་དུ་བརྗོད་ཟིན་པས་འདིར་མི་བཤད་དོ། གདན་ས་ལོ་39མཛད་དེ་དགུང་ལོ་བརྒྱད་ཅུ་བཞེས་པ་རབ་བྱུང་བཞི་པའི་ཆུ་འབྲུག་(1232) ལོའི་ས་ཟླའི་མར་ངོའི་ཚེས་9ཉིན་སྐུ་མྱ་ངན་ལས་འདས། གདུང་རྟེན་ནི་གདན་ས་གསུམ་པའི་གདུང་རྟེན་གྱི་ཤར་ན་གཞུགས་སོ།  །
མངའ་བདག་ཆེས་རྗེ་ཆོས་ཀྱི་བླ་མའི་རྣམ་ཐར་མདོར་བསྡུས།
གླེགས་བམ་ལས། ཆོས་ཀྱི་བླ་མ་ཆོས་ཀྱི་རྗེ།  ། ཞེས་པ་ལྟར།  མངའ་བདག་ཆོས་རྗེ་ཆོས་ཀྱི་བླ་མ་ནི་རབ་བྱུང་གསུམ་པའི་ཤིང་འབྲུག་(1184)ལོར་ཤབ་སྒོའི་ལྔའི་སྣ་རིང་དུ་སྐུ་འཁྲུངས་།  དཔལ་ལྡན་གྲོ་མོ་ཆེ་ལས་བསྙེན་པར་རྫོགས། མཁན་པོ་གོང་མ་གཉིས་ནས་གདམ་ངག་ཕལ་མོ་ཆེ་གསན་ཏེ་མཁྱེན་པ་ཤིན་ཏུ་ཆེ་བས་ཞང་ཐམས་ཅད་མཁྱེན་པར་གྲགས།  འདིས་མཛད་པའི་བཤེས་གཉེན་སྟོན་པའི་རྣམ་ཐར་ཡོད་ཅིང་། པོ་ཏོ་བ་དང་ཤ་ར་བའི་རྣམ་ཐར་ཡང་འདིས་མཛད་ཚོད།  གདན་ས་ལོ་བཅུ་མཛད་དེ་དགུང་ལོ་58 བཞེས་པ་རབ་བྱུང་བཞི་པའི་ལྕགས་གླང་(1241) ལོའི་ས་ཟླའི་ཚེས་21ཉིན་མྱ་ངན་ལས་འདས། གདུང་རྟེན་ནི་གདན་ས་བཞི་པའི་གདུང་རྟེན་བར་དུ་གཞུགས་སོ།  །
སངས་རྒྱས་སྒོམ་པ་སེང་གེ་སྐྱབས་ཀྱི་རྣམ་ཐར་མདོར་བསྡུས
གླེགས་བམ་ལས། ཐུགས་རྗེ་ཆེན་པོས་འགྲོ་བ་འཛིན།  ། ཅེས་པ་ལྟར་སངས་རྒྱས་སྒོམ་པ་སེང་གེ་ནི་རབ་བྱུང་གསུམ་པའི་ས་མོ་ཕག་(1179)ལོར་ལྕགས་ཀྱི་སྐྱོ་ལུང་དྲོའི་ཕུ་ཁའུ་བྱ་བར་ གསང་སྔགས་རྙིང་མའི་སློབ་དཔོན་ཞིག་གི་སྲས་སུ་སྐུ་འཁྲུངས། དཔལ་ལྡན་གྲོ་མོ་ཆེ་ལས་བསྙེན་པར་རྫོགས།  མཁན་པོ་གོང་མ་གཉིས་ལས་གདམ་ངག་མ་ལུས་པ་གསན། དགུང་ལོ་དྲུག་ཅུ་རེ་གསུམ་གཞེས་པ་ལྕགས་གླང་ལོར་གདན་སར་ཕེབས།  བློ་སྦྱོང་ཚོགས་བཤད་པ་ཞེས་བྱ་བ་རྨད་དུ་བྱུང་བའི་ལེགས་བཤད་ཅིག་ཀྱང་རྩོམ་པར་མཛད།  གདན་ས་ལོ་བཅུའི་བར་དུ་བསྐྱངས།  དེ་ནས་མཆིམས་ནམ་མཁའ་གྲགས་ཀྱི་མདུན་དུ་སྦ་འཁར་བཙུགས་ཏེ་དགེ་སློང་ནམ་མཁའ་གྲགས།  དེ་རིང་ནས་འོ་སྐོལ་གཉིས་སྟན་གཅིག་ལ་འདུག་པ་ཡིན་ནོ། ཞེས་གསུངས་ནས་རང་ཉིད་ཀྱི་རྒྱལ་ཚབ་ཏུ་བསྐོ་བཞག་མཛད། དེ་ནས་ཀུན་སྤང་མཛད་ཏེ་རྟ་ཤི་ལུང་ཞེས་པ་བྱང་ཆུབ་ཆེན་པོའི་དབེན་གནས་སུ་ཕེབས་སྐབས་དགེ་འདུན་པ་རྣམས་ཀྱིས་སྐྱེལ་མ་ཞུས་པས་ས་མཚམས་སུ་བླ་མས་མ་ཎི་སྐུལ་ཅིག་གསུངས་པ་དེང་དུས་ཀྱང་མ་ཎི་སྐུལ་ཞེས་སུ་གྲགས་པའི་རྡོ་ཕུང་ཞིག་ཀྱང་ཡོད།  བླ་མ་འདིས་སྐལ་ལྡན་གྱི་གདུལ་བྱ་གྲངས་ལས་འདས་པ་ཞིག་སྨིན་གྲོལ་གྱི་ལམ་ལ་འགོད་པར་མཛད་ནས་མཐར་དགུང་ལོ་དོན་གཉིས་པ་རབ་བྱུང་བཞི་པའི་ལྕགས་ཁྱི་(1250) ལོའི་དཔྱིད་ཟླ་ཐ་ཆུང་གི་ཚེས་15 ནམ་ཕྱེད་ཡོལ་ལ་མྱ་ངན་ལས་འདས།  དེ་ནས་བླ་མའི་ཞལ་ཆེམས་ལྟར་གདུང་རྟེན་གཉིས་སུ་བགོས་ཏེ་གཅིག་བྲག་སྐྱིབས་མངོན་གསལ་ཆེ་བ་ཞིག་ཏུ། བྱང་ཆུབ་ཆེན་པོའི་མཆོན་རྟེན་ནང་དུ་བཞུགས་སུ་གསོལ་བའི་གནས་དེ་ལ་བྱང་ཆུབ་ཆེན་པོའི་དབེན་གནས་(བྱང་ཆེན་སྒང་རི་) ཞེས་གྲགས་པ་ཡིན་ནོ།  གདུང་རྟེན་གཅིག་ནི་ཆོས་སྡེའི་གདུང་རྟེན་གྱི་གྲལ་བཞི་པ་ན་ཞུགས་སོ།  །
མཆིམས་ནམ་མཁའ་གྲགས་ཀྱི་རྣམ་ཐར་མདོར་བསྡུས།
གླེགས་བམ་ལས། ནམ་མཁའ་ལྟ་བུར་ཀུན་ཁྱབ་པའི།   ། ཀུན་མཁྱེན་གཉིས་པས་འགྲོ་བ་འཛིན།   ཅེས་པ་ལྟར།  མཆིམས་ནམ་མཁའ་གྲགས་ནི་རབ་བྱུང་བཞི་པའི་ལྕགས་རྟ་(1210) ལོར་མྱང་སྟོད་སྨོན་འགྲོའི་ཁའུར་ཆོས་རྒྱལ་ཁྲི་སྲོང་བདེ་བཙན་གྱི་བློན་པོ་མཆིམས་རྡོ་རྗེ་སྤྲེལ་ཆུང་གི་རྒྱུད་དུ་སྐུ་འཁྲུངས།  གཞོན་ནུ་ནས་རབ་ཏུ་བྱུང་། དཔལ་གྲོ་མོ་ཆེ་ལས་བསྙེན་པར་རྫོགས།  དཔལ་ལྡན་གྲོ་དང་།  ཞང་སྟོན།  མཆིམས་བློ་བརྟན།  མཉམ་མེད་སངས་རྒྱས་སྒོམ་པ་བ་བཞི་ལས་བཀའ་གདམས་པའི་ཆོས་སྐོར་རྣམས་ཀྱི་བཀའ་དྲིན་མནོས། དགེ་བའི་བཤེས་གཉེན་བཀྲ་ཤིས་སྒང་པ་ལ་བྱང་སེམས་ཟླ་བ་རྒྱལ་མཚན་ལས་བརྒྱུད་པའི་ལྟ་བའི་མན་ངག་ལ་སོགས་པ་གསན་པས་བསྟན་པའི་བདག་པོར་གྱུར།  གཙུག་ལག་མ་ལུས་པ་ལ་ལེགས་པར་སྦྱངས་པས་མཁྱེན་པའི་སྤྱན་ཡངས་པར་གྱུར་ཏེ།  ཆོས་མངོན་པར་མཛོད་ཀྱི་ཊིཀྐ་ཆེན་པོ་(མཆོམས་མཛོད་) ལ་སོགས་པའི་རྩོམ་རྨད་དུ་བྱུང་བ་མང་དུ་མཛད་ཅིང་གྲོ་མོ་ཆེས་མཛད་པའི་ལམ་རིམ་རྩ་ཚིགས་བཅད་མ་ལ་ལུང་རིགས་ཀྱིས་བརྒྱན་པའི་འགྲེལ་པ་ཁྲིད་ཡིག་ལམ་མཆོག་རིན་པོ་ཆེ་ཞེས་བྱ་བ་ཞིག་ཀྱང་མཛད།  ཆུ་མིག་ཆོས་འཁོར་གྱི་གྲལ་གཙོ་ཡང་མཛད་དེ་འགྲོ་མགོན་ཆོས་རྒྱལ་འཕགས་པ་སོགས་གངས་ཅན་གྱི་ཆེ་རྒུ་ཐམས་ཅད་ཀྱིས་མཆོད་ཅིང་བཀུར།  སྐྱེལ་ནག་བྲག་སེང་དང་།  རྒྱང་རོ་མཁས་པཎ་ཆེན། བཅོམ་ལྡན་རིག་པའི་རལ་གྲི་ལ་སོགས་པའི་སློབ་མ་མང་དུ་བྱོན།  འཕགས་པའི་གནས་བརྟན་བཅུ་དྲུག་གི་ཡ་གྱལ་ཞིག་དང་།  སངས་རྒྱས་སྨན་པའི་རྒྱལ་པོའི་སྤྲུལ་པར་གྲགས་ཤིང་བསྟན་པའི་རྩ་ལག་ཆེན་པོ་དང་མཆིམས་ཐམས་ཅད་མཁྱེན་པ་ཞེས་མཁས་པའི་གྲགས་པས་ས་སྟེང་མ་ལུས་པར་ཁྱབ་པར་མཛད།  བྱམས་མགོན་གསུང་བྱོན་མ་ཡང་འདིའི་སྐུ་དུས་སུ་ཕེབས།  ལོ་སོ་དྲུག་གི་བར་དུ་གདན་ས་བསྐྱངས་ནས་དགུང་ལོ་76པ་།  རབ་བྱུང་ལྔ་པའི་ཤིང་བྱ་(1285)ལོའི་ས་ཟླའི་ཚེས་14 ལ་སྐུ་མྱ་ངན་ལས་འདས། གདུང་རྟེན་ལྔ་པ་གཡུ་རྩི་ཅན་དེ་ཡིན་ནོ།  །
སྐྱོ་སྟོན་སྨོན་ལམ་ཚུལ་ཁྲིམས་ཀྱི་རྣམ་ཐར་མདོར་བསྡུས།
གླེགས་བམ་ལས།  སྨོན་ལམ་དག་ཅིང་ཚུལ་ཁྲིམས་ལྡན །  ། རྡོ་རྗེ་འཛིན་པ་མཆོག་ཏུ་གྱུར།  ། ཞེས་པ་ལྟར།  སྐྱོ་སྟོན་སྨོན་ལམ་ཚུལ་ཁྲིམས་ནི་རབ་བྱུང་བཞི་པའི་ས་ཡོས་(1219) ལོར་གཡས་རུའི་བྱང་གི་རྟ་ནག་ཡང་ཡུལ་དུ་སྐུ་འཁྲུངས།  གདུང་རུས་སྐྱོ་ཡིན།  དགེ་བཤེས་གོང་མ་གཉིས་ལས་བཀའ་གདམས་ཀྱི་གདམ་པ་མ་ལུས་གསན།  འདིས་ཉི་མ་མིག་གིས་མ་མཐོང་བར་ལོ་བཅུ་གཅིག་གི་རིང་ཕྱག་ན་རྡོ་རྗེའི་བསྙེན་པ་མཛད་པས་མཐུ་སྟོབས་ཆེ་བས་གཞན་གྱི་ནད་གདོན་བསལ་བ་སོགས་ཀྱི་ལོ་རྒྱུས་མང་དུ་སྣང་།  བླ་མ་འདི་ཕྱག་རྡོར་དང་།  སྒོམ་པ་བ་སྤྱན་རས་གཟིགས།  མཆིམས་ཆེན་མོ་འཇམ་པའི་དབྱངས་ཏེ་རིགས་གསུམ་མགོན་པོའི་རྣམ་འཕྲུལ་དུ་གྲགས།  འདིས་ཕར་ཕྱིན་གྱི་འགྲེལ་པ་ཞིག་ཀྱང་མཛད།  སྣར་ཐང་གི་གཙུག་ལག་ཁང་ཆེན་མོ་དང་།  ཕྱིའི་ལྕགས་རི་ཆེན་མོ་ཡང་བཞེངས། འབྲོམ་ཀུ་མ་ར་ཏི་དང་།  བཅོམ་ལྡན་རིག་རལ་ཡང་འདིའི་སློབ་མར་གྱུར།  གདན་ས་ལོ་12མཛད་དེ་དགུང་ལོ་81བཞེས་པ།  རབ་བྱུང་ལྔ་པའི་ས་ཕག (1299) ལོའི་དབོ་ཟླའི་ཚེས་14 ལ་སྐུ་མྱ་ངན་ལས་འདས།  གདུང་རྟེན་ནི་ནུབ་ནས་བརྩིས་པའི་དྲུག་པ་ན་བཞུགས་སོ།  །
མཁན་ཆེན་ཉི་མ་རྒྱལ་མཚན་གྱི་རྣམ་ཐར་མདོར་བསྡུས
གླེགས་བམ་ལས། ཚ་ཟེར་དཔལ་ལྡན་མཚན་མངའ་ཞིང་།  །  གསུམ་གྲགས་ཐ་མར་འགྲོ་བ་འཛིན།  ཅེས་པ་ལྟར།  མཁན་ཆེན་ཉི་མ་རྒྱལ་མཚན་ནི་རབ་བྱུང་བཞི་པའི་ཤིང་བྱ་(1225) ལོར་སྣར་ཐང་གི་ཕུའི་སྟེང་ཀརྨ་ཁ་རིར་སྐུ་འཁྲུངས།  གདུང་རུས་རམ་ཡིན།  གཞོན་ནུ་ནས་རབ་ཏུ་བྱུང་།  འབྲོམ་ཀུ་མ་ར་ལས་གླེགས་བམ་ཆ་ལག་དང་བཅས་པ་གསན་ཅིང་།  ཁྱད་པར་མཆིམས་དང་སྐྱོ་སྟོན་པ་གཉིས་ནས་གདམ་པ་ཡོངས་སུ་རྫོགས་པའི་བཀའ་དྲིན་མནོས།  འདིས་ཚུལ་ཁྲིམས་སྟག་བརྒྱས་བསྐོས།  ཆོས་ཁྲིམས་ཀྱང་དམ་པར་མཛད།  གདན་ས་ལོ་བདུན་བར་དུ་བསྐྱངས་ནས་དགུང་ལོ་81བཞེས་པ།  རབ་བྱུང་ལྔ་པའི་ཤིང་སྤྲུལ་(1305) ལོའི་ས་ཟླའི་ཚེས་24ལ་སྐུ་མྱ་ངན་ལས་འདས།  གདུང་རྟེན་གདན་ས་གོང་མའི་གདུང་རྟེན་གྱི་ཤར་ན་བཞུགས་སོ།  །
འདུལ་འཛིན་གྲགས་པ་བརྩོན་འགྲུས་ཀྱི་རྣམ་ཐར་མདོར་བསྡུས
འདུལ་འཛིན་གྲགས་པ་བརྩོན་འགྲུས་ནི་རབ་བྱུང་བཞི་པའི་ཆུ་གླང་(1253) ལོར་མྱང་སྟོད་རྒྱ་བྲག་སྤེལ་སྟོད་ཆུ་མིག་ལུང་བྱ་བར་སྐུ་འཁྲུངས། གདུང་རུས་ཟེའུ་ཡིན།  གདན་ས་མ་མཛད་གོང་རྒྱ་ཡུལ་དུ་བྱོན། སེ་ཆེན་ཇིམ་གྱི་ཨོལ་བྱང་དུ་རྒྱལ་བུའི་བླ་མཆོད་མཛད།  དེ་ནས་ཡར་ཕེབས་ཏེ་ཤིང་སྦྲུལ་(1305) ལོ་ནས་གདན་ས་ལོ་བཅུ་གཉིས་མཛད་དེ་དགུང་ལོ་64 བཞེས་པ།  རབ་བྱུང་ལྔ་པའི་མེ་འབྲུག་(1316) ལོར་སྐུ་མྱ་ངན་ལས་འདས།  སྐུ་ཤུན་ཏུ་བཙན་པར་གྲགས་སོ།  ཁ་ཅིག་གིས་གླེགས་བམ་ལས།  བསོད་ནམས་མཆོག་གི་མཚན་ལྡན་པས།  ། བསྟན་པའི་མེ་རོ་གསོ་བར་བྱེད།  ། གསུངས་པའི་ལུང་བསྟན་ནི།  འདིའི་སྐུ་དུས་ཁོ་ན་སྣར་ཐང་དུ་ལོངས་སྤྱོད་ཆེ་བས།  བསོད་ནམས་མཚན་དང་ལྡན་པ་འདི་ལ་བརྙེས་པ་ཡིན་ཟེར་བ་དང་།  ཡང་ཁ་ཅིག་གིས་སྣར་ཐང་སྤྱན་སྔ་བསོད་ནམས་རྒྱལ་མཚན་ལ་ཕུལ་བ་ལ་བསམས་ནས་དེ་ཉིད་ཡིན་ཟེར་བ་དང་།  གཞན་དག་སྣར་ཐང་མཁན་པོ་ཞིག་གི་མཚན་ལ་བསོད་ནམས་དར་ཞེས་པ་ཞིག་བྱུང་བས་དེ་ཡིན་ཟེར་བ་སྣང་ཡང་།  མཁན་ཆེན་གྲུབ་པ་ཤེས་རབ་ཞེས་པ་ལྟར་བར་གྱི་གདན་ས་ལྔ་དོར་བའི་མཁན་ཆེན་བསོད་ནམས་མཆོག་གྲུབ་པའི་ལུང་བསྟན་དུ་གསུངས་པ་ནི་འཐད་པར་སེམས་སོ།  གདུང་རྟེན་ནི་གནད་ས་གོམ་མའི་གདུང་རྟེན་གྱི་བྱང་ན་བཞུགས།  །
མཁན་ཆེན་གྲགས་པ་ཤེས་རབ་ཀྱི་རྣམ་ཐར་མདོར་བསྡུས།
མཁན་ཆེན་གྲགས་པ་ཤེས་རབ་ནི་རབ་བྱུང་བཞི་པའི་ས་ལུག་(1259) ལོར་སྐུ་འཁྲུངས། མཆིམས་ནམ་མཁའ་གྲགས་དང་འདུལ་འཛིན་གྲགས་པ་བརྩོན་འགྲུས་སོགས་ཡོངས་འཛིན་དུ་མ་བསྟེན་ནས་བཀའ་གདམས་ཀྱི་གཞུང་མན་ངག་རྣམས་གསན།  གདན་སར་ལོ་བཅུ་གཅིག་བཞུགས་རིང་སྐལ་ལྡན་གྱི་སྐྱེ་བོ་དུ་མ་སྨིན་གྲོལ་གྱི་ལམ་དུ་བཀོད་དེ་དགུང་ལོ་67བཞེས་པ་ཤིང་གླང་(1325) ལོར་སྐུ་མྱ་ངན་ལས་འདས།  གདུང་རྟེན་ནི་གདན་ས་གོང་མའི་ནུབ་ན་གཞུགས་སོ།  །
མཆིམས་བློ་བཟང་གྲགས་ཀྱི་རྣམས་ཐར་མདོར་བསྡུས།
མཆིམས་བློ་བཟང་གྲགས་ནི་རབ་བྱུང་ལྔ་པའི་ས་ཕག་(1299) ལོར་མྱང་སྟོད་སྨོན་འགྲོའི་ཁའུར་མཆིམས་ཀྱི་རིགས་སུ་འཁྲུངས། མཁན་ཆེན་འདུལ་འཛིན་པ་དང་།  མཁན་ཆེན་གྲགས་པ་ཤེས་རབ།  རྒྱང་རོ་བྱང་འབུམ་ལ་སོགས་པའི་ཡོངས་འཛིན་དུ་མ་གཙུག་ཏུ་བཞེས་ཏེ་གཞུང་གདམ་ངག་མ་ལུས་པ་ཐུགས་སུ་ཆུད་པར་མཛད།  རབ་བྱུང་དྲུག་པའི་མེ་གླང་(1337) ལོ་ནས་ལོ་39བར་གདན་ས་བསྐྱངས་ཏེ་འཆད་རྩོད་རྩོམ་གསུམ་གྱི་སྒོ་ནས་བསྟན་པའི་བྱ་རྒྱ་ཆེན་པོ་མཛད།  མདོ་སྨད་པ་ཆོས་རྗེ་དོན་གྲུབ་རིན་ཆེན་ལ་ཁྱོད་ཀྱི་གདུལ་བྱ་མདོ་སྨད་དུ་ཡོད་པས་དེར་སོང་ལ།  བྱ་ཁྱུང་དང་ཤ་སྦྲང་དགོན་ཐོབ་ཤིག  ལྷག་ཏུ་ཁྱེའུ་ངོ་མཚར་ཅན་ཞིག་འབྱུང་བས་དེ་ཉིད་མིག་འབྲས་ལྟར་གཅེས་པར་སྐྱོངས།  ངའི་མིང་འདི་ཁྱེའུ་དེ་ལ་ཐོགས་ཤིག་ཅེས་ཙོང་ཁ་པ་འཁྲུངས་པའི་ལུང་བསྟན་གསལ་བར་མཛད།  ཆོས་རྗེ་དོན་གྲུབ་རིན་ཆེན་གྱིས་བླ་མའི་བཀའ་དང་དུ་བཞེས་ནས་མདོ་སྨད་དུ་ཕེབས་ཤིང་ཆོས་གྲྭ་ཆེན་པོ་བྱ་ཁྱུང་དགོན་སོགས་བཏབ།  འཇམ་མགོན་བློ་བཟང་གྲགས་པ་སྐུ་འཁྲུངས་མ་ཐག་ཏུ་སྤྱན་གྱི་འབྲས་བུ་ལྟར་བསྐྱངས།  རིམ་བཞིན་བསྐྱེད་བསྲིངས་ཏེ་དགུང་ལོ་བདུན་ལ་ཕེབས་པ་ན་རབ་ཏུ་བྱུང་སྟེ་བླ་མའི་གསུངས་བཞིན་མཚན་ཡང་བློ་བཟང་གྲགས་པ་ཞེས་གསོལ་བར་མཛད་དོ།  གཞན་ཡང་ཆོས་སྡེར་ཤ་ཁྲིམས་དང་ཕམ་པ་མི་བསྟེན་པ་ལ་སོགས་པའི་ཁྲིམས་དམ་པར་མཛད།  གདུལ་བྱ་མཐའ་ཡས་པ་སྨིན་གྲོལ་གྱི་ལམ་ལ་བཀོད་དེ།  དགུང་ལོ་77བཞེས་པ་རབ་བྱུང་དྲུག་པའི་ཤིང་ཡོས་(1375) ལོར་སྐུ་མྱ་ངན་ལས་འདས།  གདུང་རྟེན་བཀྲ་ཤིས་སྒོ་མང་ཆེན་པོ་འདི་ཡིན།
མཁན་ཆེན་ཀུན་དགའ་རྒྱལ་མཚན་གྱི་རྣམ་ཐར་མདོར་བསྡུས།
མཁན་ཆེན་ཀུན་དགའ་རྒྱལ་མཚན་ནི་རབ་བྱུང་དྲུག་པའི་ས་སྟག་(1338) ལོར་ཆུ་སྒོའི་ཁུང་བྱ་བར་གྲོའི་རིགས་སུ་སྐུ་འཁྲུངས། མཆིམས་བློ་བཟང་གྲགས་པ་ལས་བཀའ་གདམས་པའི་གདམ་པ་རྣམས་རྫོགས་པར་གསན།  དཀའ་བཅུ་པ་གཞོན་ནུ་སེང་གེ་ལས་ཀྱང་གདམ་པ་གཞན་མང་པོ་གསན།  དཀའ་བཅུ་པ་གཞོན་ནུ་སེང་གེ་ལས་ཀྱང་གདམ་པ་གཞན་མང་པོ་གསན།  རབ་བྱུང་དྲུག་པའི་ཤིང་མོ་ཡོས་(1375) ལོར་གདན་སར་ཕེབས།  བསླབ་བཏུས་ཀྱི་ཊིཀྐ་ལ་སོགས་པའི་རྩོམ་པ་མང་དུ་མཛད།  རྗེ་ཙོང་ཁ་པ་ཆེན་པོས་ཀྱང་ཞབས་ལ་གཏུགས།  མཁན་ཆེན་བློ་བཟང་གྲགས་པའི་གཅུང་པོ་ཆེན་པོ་སྙན་གྲགས་བཟང་པོས་ཉེ་གནས་ཆེན་པོའི་གོ་སར་བཞུགས་ནས་བསྟན་པའི་ཞབས་ཏོག་དུ་མ་མཛད་ཅིང་།  ཁྱད་པར་དཀར་ཕུགས་ལ་སོ་ནམ་མཛད་ནས་ནང་དུ་གནས་བརྟན་ལྷ་ཁང་དང་། མཁན་ཆེན་བློ་བཟང་གྲགས་པའི་གདུང་རྟེན་བཀྲ་ཤིས་སྒོ་མང་གི་མཆོད་རྟེན་ཆེན་པོ་དང་། ཕྱིའི་ལྕགས་རི་ཆེན་མོ་གྱང་རིམ་པ་བཅུ་བཞི་ཡོད་པ་དེ་ཡང་བཞེངས་པར་མཛད། གདན་ས་ལོ་ཉེར་བདུན་བསྐྱངས་ཏེ་དགུང་གྲངས་རེ་བཞི་བཞེས་པ།  རབ་བྱུང་བདུན་པའི་ལྕགས་འབྲུག་(1400) ལོར་མྱ་ངན་ལས་འདའ་ཚུལ་བསྟན།
མཁན་ཆེན་གྲུབ་པ་ཤེས་རབ་ཀྱི་རྣམ་ཐར་མདོར་བསྡུས།
མཁན་ཆེན་གྲུབ་པ་ཤེས་རབ་ནི་རབ་བྱུང་དྲུག་པའི་མེ་བྱ་(1357) ལོར་སྣར་ཐང་གི་ཉེ་འཁོར་རོང་གུ་ཞེས་བྱ་བར་དབང་གི་རིགས་སུ་སྐུ་འཁྲུངས། དགུང་ལོ་7ལ་ཀློག་ཡིག་མཁས་པར་མཁྱེན། དགུང་ལོ་10པར་མཁན་ཆེན་ཀུན་དགའ་རྒྱལ་མཚན་ནས་རབ་ཏུ་བྱུང་། མཚན་གྲུབ་པ་ཤེས་རབ་ཏུ་གསོལ། དགུང་ལོ་20པར་བསྙེན་པར་རྫོགས་པར་མཛད།  མཁན་པོ་དེ་ཉིད་དང་།  སློབ་དཔོན་གྲགས་པ་རྒྱ་མཚོ།  ཆོས་རྗེ་ཡོན་ཏན་འོད། སློབ་དཔོན་སྐལ་བ་བཟང་པོ་སོགས་ཡོངས་འཛིན་དུ་མ་བཞེས་ནས།  མདོ་དང་།  རྒྱུད་སྡེ། མན་ངག་གི་སྐོར་རྣམས་ལེགས་པར་གསན་ཅིང་ཐུགས་སུ་ཆུད་པར་མཛད།  ཁྱད་པར་མཁན་ཆེན་ཀུན་དགའ་རྒྱལ་མཚན་ལས་བཀའ་གདམས་ཀྱི་སྐོར་རྣམས་རྫོགས་པར་མནོས།  དགུང་ལོ་32 བཞེས་པ།  ས་འབྲུག་ལོར་གདན་སའི་ཁྲིར་ཕེབས།  གཞུང་དང་གདམ་ངག་གི་སྒོ་ནས་མཁས་པ་རྣམས་ཀྱི་ཐུགས་ཡིད་ཚིམས་པར་མཛད་ཅིང་སྐྱེ་བོ་རྣམས་ལའང་ཐར་པའི་ས་བོན་བཏབ་པར་མཛད།  དཔལ་ཡིད་བཟང་རྩེ་བ་དང་རྗེ་ཤེས་རབ་སེང་གེས་ཀྱང་ཞབས་ལ་གཏུགས།  ཐམས་ཅད་མཁྱེན་པ་དགེ་འདུན་གྲུབ་ཀྱིས་ཀྱང་དེ་ལས་དགེ་བསྙེན་དང་།  དགེ་ཚུལ། དགེ་སློང་།  གསང་སྔགས་ཀྱི་སྡོམ་པ་བཅས་མནོས་ཤིང་ཟབ་ཆོས་ཀྱང་མང་དུ་གསན་ཏོ།  མཁན་ཆེན་དེ་ལ་མིང་གོང་མས་ཕུལ་བའི་སྤུ་མ་དམར་པོའི་ཀ་འཕན་རྒྱ་ཡིག་དང་བཅས་པ་ཞིག་ཀྱང་ཡོད། དེ་བཞིན་རྗེ་འདི་ལ་གོང་མས་ཕུལ་བའི་སྒོ་འཕན་ཞིག་ཡོད་པ་པར་ཁང་ཆེན་མོའི་གདུང་དབུས་སུ་བཀལ་ནས་ཡོད།  བརྩམས་ཆོས་ནི་སྤྱོད་འཇུག་གི་ཊིཀྐ་སོགས་ཡོད།  གདན་ས་ལོ་བཅུ་བསྐྱངས་ཏེ་ས་ཕོ་ཁྱི་ལ་ཉིད་ཀྱི་དབོན་པོ་བསོད་ནམས་མཆོག་གྲུབ་གདན་སར་བསྐོ་བཞག་མཛད་དེ་ལོ་ལྔའི་བར་ཟུར་བཞུགས་མཛད། དགུང་ལོ་67 བཞེས་པ་།  རབ་བྱུང་བདུན་པའི་ཆུ་ཡོས་(1423) ལོའི་ནག་ཟླའི་ཚེ21གི་ཐོ་རེངས་སུ་ངོ་མཚར་བའི་ལྟས་དུ་མ་དང་བཅས་བེེཌཱུརྱ་སྣང་བའི་ཞིང་དུ་གཤེགས།
བསོད་ནམས་མཆོག་གྲུབ་གྲགས་བཟང་པའི་རྣམ་ཐར་མདོར་བསྡུས
གླེགས་བམ་ལས། རྩོད་དུས་དགུ་ཡི་མཐའ་མ་ལ།  །  བསོད་ནམས་མཆོག་གི་མཚན་ལྡན་པ།  ། བསྟན་པའི་མེ་རོ་གསོ་བར་བྱེད།  ། ཅེས་པ་ལྟར།  བསོད་ནམས་མཆོག་མཆོག་གྲུབ་གྲགས་བཟང་ནི།  རབ་བྱུང་བདུན་པའི་ས་ཡོ(1399) ལོར་ཤབ་དགེ་ལྡིངས་ཀྱི་སའི་ཆར་ཞུར་གྱི་རིགས་སུ་སྐུ་འཁྲུངས། དགུང་ལོ་11བཞེས་པ་ས་གླང་ལ་མཁན་ཆེན་གྲུབ་པ་ཤེས་རབ་དང་།  སློབ་དཔོན་ཆོས་ལྡན་སྐལ་བ་བཟང་པོ་སོགས་དད་པའི་དགེ་འདུན་གྲངས་ཚང་བའི་སྤྱན་སྔར་རབ་ཏུ་བྱུང་། མཚན་བསོད་ནམས་མཆོག་གྲུབ་གྲགས་བཟང་ཞེས་གསོལ།  དགུང་ལོ་20བཞེས་པ་བྱ་ལོ་ལ་མཁན་པོ་དེ་ཉིད་དང་།  དད་པའི་དགེ་འདུན་ཉི་ཤུ་ལྩ་ལྔའི་དབུས་སུ་བསྙེན་རྫོགས་བཞེས། མཁན་ཆེན་གོང་མ་གཉིས་ནས་བཀའ་གདམས་ཀྱི་ཆེས་རྣམས་གསན།  གཞན་ཡང་བཀའ་བཅུ་པ་དང་དར་བཟང་དང་།  གྲུབ་ཆེན་བསོད་བློ་བ།  སྣར་ཐང་པ་རྗེ་ཤེས་རབ་སེང་གེ།  རྗེ་ཙོང་ཁ་པ་ཆེན་པོ།  འདུལ་འཛིན་གྲགས་པ་རྒྱལ་མཚན།  མཁས་གྲུབ་ཆོས་རྗེ། སྤྱན་སྔ་ཉེར་གཉིས་རིན་པོ་ཆེ།  གཙང་པ་བློ་བཟང་པ་སོགས་མཁས་གྲུབ་ཀྱི་བླ་མ་མང་དུ་བསྟེན་ནས། མདོ་རྒྱུད་ཀུན་ལ་མ་མཁྱེན་པ་མེད་པར་ནང་བྱན་ཚུད།  ས་ཁྱི་ནས་ཆུ་གླང་བར་ལོ་བཅུ་དྲུག་རིང་གདན་ས་བསྐྱངས།  དེ་ནས་དབུས་སུ་བྱོན་དེ་དཔལ་ཕག་མོ་གྲུབ་པའི་ཆོས་སྒོའི་གོ་སར་བཞུགས། གོང་མ་ཕག་གྲུའི་བླ་མ་མཛད། ཆོས་རྗེ་ནམ་མཁའ་བློ་གྲོས་དང་། ཆོས་རྗེ་དོན་གྲུབ་དཔལ། ཆོས་རྗེ་ལོ་ཆེན། ཆོས་རྗེ་འདུལ་བ་པ།  ཆོས་རྗེ་དགེ་འཕེལ་སོགས་མཁས་གྲུབ་ཀྱི་སློབ་མ་མང་པོ་འདུས།  བསྟན་བཅོས་ཀྱི་རྩོམ་པའང་མང་དུ་མཛད།  དགུང་ལོ་ལྔ་བཅུ་ང་ལྔ་བཞེས་པ་རབ་བྱུང་བརྒྱད་པའི་ཆུ་སྤྲེལ་(1452) ལོར་ཕག་གྲུའི་གདན་ས་རང་དུ་སྐུ་མྱ་ངན་ལས་འདས།
མཁན་ཆེན་གྲགས་དོན་པའི་རྣམ་ཐར་མདོར་བསྡུས།
མཁན་ཆེན་གྲགས་དོན་ནི་རབ་བྱུང་དྲུག་པའི་མེ་སྦྲུལ་(1377) ལོར་གན་རྩར་སྐུ་འཁྲུངས། གདུང་ནི་གྲོ་ལ་ཚོ་བཞི་ཡོད་པའི་འབྲོག་ཚོ་ཡིན།  གཞོན་ནུ་ནས་རབ་ཏུ་བྱུང་སྟེ་སྐུ་ཤིན་ཏུ་བཙུན་པར་གྱུར།  མཁན་ཆེན་གྲུབ་པ་ཤེས་རབ་ལ་བཀའ་གདམས་ཀྱི་ཆོས་སྐོར་རྫོགས་པར་གསན།  (གདན་ས་གོང་མ་ཁྲོ་གཞོལ་མཛད་ནས་འདི་ཁྲི་ལ་མ་ཕེབས་བར་གདན་ས་ལོ་བཞི་སྟོང་)། རབ་བྱུང་བདུན་པའི་ས་རྟ་(1452) ལོར་གདན་སའི་ཁྲིར་ཕེབས།  ལོ་30 རིང་དུ་གདན་ས་བསྐྱངས་ཏེ་དགུང་ལོ་གོ་གཅིག་བཞེས་པ།  མེ་ཕག་(1467) ལོར་སྐུ་མྱ་ངན་ལས་འདས།  འཕགས་པའི་གནས་བརྟན་ཆེན་པོ་ཞིག་གི་སྤྲུལ་པར་གྲགས་ཤིང་མཁས་གྲུབ་ཀྱི་སློབ་མའང་མང་དུ་བྱོན་ཏོ།  །
འདུལ་འཛིན་དཔལ་ལྡན་བཟང་པོའི་རྣམ་ཐར་མདོར་བསྡུས།
འདུལ་འཛིན་དཔལ་ལྡན་བཟང་པོ་ནི་རབ་བྱུང་བདུན་པའི་ཆུ་རྟ་(1402) ལོར་རྟ་ནག་མདར་སྐུ་འཁྲུངས། མཁན་ཆེན་གྲུབ་པ་ཤེས་རབ་ལས་རབ་བྱུང་བཞེས་ཤིང་།  བཀའ་གདམས་ཀྱི་གདམ་པ་ཡང་མང་དུ་གསན།  ཆེན་པོ་ལོ་ཙྭ་སམྒཤྲཱི་ལས་སྒྲ་དང་།  སྙན་ངག   མངོན་བརྗོད།  སྐར་རྩིས་སོགས་ཐ་སྙད་ཀྱི་གཙུག་ལག་རྣམས་བསླབས།  དགེ་འདུན་གྲུབ་སྡེ་སྣོད་ཀྱི་ཆོས་མང་དུ་གསན།  རྗེ་ཤེས་རབ་སེང་གེ་ལས་དཔལ་གསང་བ་འདུས་པའི་རྒྱུད་འགྲེལ་སོགས་གསང་སྔགས་ཀྱི་སྐོར་མང་དུ་གསན།  གཞན་ཡང་མཁས་གྲུབ་ཆོས་རྗེ་ལ་སོགས་པའི་བླ་མ་མང་དུ་བསྟེན་ནས་ལུང་དང་མངོན་པར་རྟོགས་པའི་ཡོན་ཏན་ལ་མངའ་བརྙེས།  འདིས་སྣར་ཐང་ཉིད་ལ་ བརྟེན་ཅིང་གདན་ས་གོང་འོག་གཉིས་སུའང་ཆོས་གཞིས་མཛད་དེ་དཔལ་གསང་བ་འདུས་པའི་རྒྱུད་འགྲེལ་གྱི་འཆད་ཉན་བཙུགས།  ཚོགས་པས་རྩ་རྒྱུད་ནར་མར་ཞལ་འདོན་མཛད།  མཁན་ཆེན་བཟོད་པ་དཔལ་གྲུབ་གཤེགས་ནས་སྣར་ཐང་གི་གདན་སར་གདན་འདྲེན་བྱུང་བ་ན།  ཕེབས་འདུན་ཆེར་མེད་ནའང་མནལ་ལམ་དུ་མཁས་པ་མི་ནག་གི་རྣམ་པ་ཅན་ཞིག་གིས་སྤོས་ཕོར་འཁྱེར་བྱུང་བ་རྨིས་པས།  ཆོས་སྲུང་གིས་གདན་འདྲེན་ཡིན་པར་དགོངས་ནས་རྒྱུད་ཀྱི་འཆད་ཉན་རོག་ཚོ་ཚོས་མཛད་ལ་ཕོག་སྟེ་དགུང་ལོ་69་བཞེས་པ།  ལྕགས་སྟག་ལོར་གདན་སའི་ཁྲིར་ཕེབས།  ལོ་གསུམ་གྱི་བར་དུ་འཕྲིན་ལས་བསྐྱངས་ནས་དགུང་ལོ་72བཞེས་པ།  རབ་བྱུང་བརྒྱད་པའི་ཆུ་སྦྲུལ་(1473) ལོར་འབྲི་མཚམས་སུ་སྐུ་མྱ་ངན་ལས་འདས།
མཁན་ཆེན་ཤེས་རབ་རྒྱལ་མཚན་གྱི་རྣམ་ཐར་མདོར་བསྡུས།
མཁན་ཆེན་ཤེས་རབ་རྒྱལ་མཚན་ནི་རབ་བྱུང་བདུན་པའི་ལྕགས་གླང་(1421) ལོར་ཤབ་སྟག་ལ་དང་ཉེ་བའི་གྲོང་སྤོ་ཁརཞེས་པར་སྐུ་འཁྲུངས། གདུང་རུས་དཀར་ཡིན།  གཞོན་ནུ་ནས་རབ་ཏུ་བྱུང་།  བཙུན་ཆུང་གི་དུས་ནས་ཐུགས་རབ་ཆེ་ཞིང་སྒོ་གསུམ་བག་དང་ལྡན་པ་ཞིག་ཡོད་པས།  འདི་སྣར་ཐང་གི་མཁན་པོ་འོང་ཞེས་ཀུན་གྱིས་གླེང་བ་བྱུང་།  དེ་ནས་ཐམས་ཅད་མཁྱེན་པ་དགེ་འདུན་གྲུབ་ཀྱི་ཞབས་ལ་གཏུགས་ནས་སྡེ་སྣོད་འཛིན་པ་ཆེན་པོར་གྱུར་ཏེ་རྩེད་ཐང་དུ་པོ་ཏི་བཅོ་བརྒྱད་ཀྱི་གྲྭ་སྐོར་མཛད།  མཐོལ་དུ་བྱོན་ཏེ་ཆོས་རྗེ་བསོད་ནམས་མཆོག་གྲུབ་པ་དང་མཇལ།  ཆོས་རྗེ་བྱམས་པ་གླིང་པ་ལས་སྒྲ་བསླབས། ལོ་དེར་དགའ་ལྡན་དུ་བྱོན་ཏེ་རྒྱུད་ཆེན་སྦྱིན་པ་དཔལ་ལས་གསང་འདུས་ཀྱི་རྒྱུད་འགྲེལ་རྫོགས་པར་གསན།  དེ་ནས་སླར་གཙང་དུ་བྱོན་ཏེ་སྣར་ཐང་དུ་མཚན་ཉིད་ཀྱི་བཤད་ཉན་ཐོགས་ཤིག་མཛད།  དེ་ནས་ཚེ་འདི་ལ་མཐོང་ལམ་ཐོབ་པ་ཞིག་བྱེད་གསུངས།  བཤད་ཉན་བཞག་སྟེ་བྱང་ཆུབ་ཆེན་པོའི་དབེན་གནས་དང་།  རྐང་བཞི་ཕུའི་དབེན་གནས་སོགས་སུ་ཐུགས་དམ་གཙོ་བོར་མཛད།  དེ་ནས་ཉེ་གནས་ཆེན་པོས་སྣར་ཐང་གི་མཁན་པོར་གདན་དྲངས་ཀྱང་ཕེབས་དཀའ་བར་བྱུང་བ་ལ།  ཐམས་ཅད་མཁྱེན་པ་དགེ་འདུན་གྲུབ་ཀྱི་བཀའ་ལུང་ནན་གྱིས་ཕེབས་པ་བཟློག་མ་ནུས་པར་དགུང་ལོ་53བཞེས་པ།  ཆུ་སྦྲུལ(1473) ལོར་གདན་སའི་ཁྲིར་ཕེབས།  ལོ་བཅུ་བཞིའི་བར་དུ་གདན་ས་བསྐྱངས།  དེ་ནས་ཟུར་བཞུགས་མཛད་དེ་དབེན་པའི་གནས་སུ་ཐུགས་དམ་དུ་བཞུགས་པ་ལས།  སྐུ་མྱ་ངན་ལས་འདས་པའི་དུས་ཚོད་སོགས་ཀྱི་ཡིག་ཆ་ཁ་གསལ་མ་རྙེད་དོ།  །
མཁན་ཆེན་གྲགས་པ་ཤེས་རབ་ཀྱི་རྣམ་ཐར་མདོར་བསྡུས།
མཁན་ཆེན་གྲགས་པ་ཤེས་རབ་ཕྱི་མ་ནི་རབ་བྱུང་བདུན་པའི་ཤིང་འབྲུག་(1424) ལོར་སྣར་ཐང་དུ་སྐུ་འཁྲུངས། གདུང་རུས་གཉན་ཡིན། མཁན་ཆེན་གྲགས་པ་དོན་གྲུབ་ནས་རབ་བྱུང་བཞེས།  ཐམས་ཅད་མཁྱེན་པ་དགེ་འདུན་གྲུབ་དང་།  རབ་འབྱམས་པ་སྨོན་ལམ་དཔལ་བ། མཁས་པ་དཔལ་ལྡན་ཆོས་སྐྱོང་སོགས་བླ་ཟུར་དུ་བསྟེན་ཅིང་སྡེ་སྣོད་ཀྱི་ཡོན་ཏན་ཡོངས་སུ་རྫོགས་པར་གསན།  མངོན་མཚན་ཆུང་ལ་ང་རྒྱལ་དང་། ཞལ་ཕོ་མི་མཛད་ཅིང་སྣར་ཐང་ཁྲོན་སྦུག་གྲྭ་ཚང་གི་འཆད་ཉན་ཡང་ཐོགས་ཤིག་མཛད།   དེ་ནས་མཁན་ཆེན་ཤེས་རབ་རྒྱལ་མཚན་པ་ཟུར་བཞུགས་མཛད་རྗེས་དགུང་ལོ་63བཞེས་པ།  རབ་བྱུང་བརྒྱད་པའི་མེ་རྟ་(1486) ལོར་གདན་སའི་ཁྲིར་ཕེབས།  རྣམ་པར་དཀར་བའི་འཕྲིན་ལས་ཀྱི་སྒོ་ནས་འགྲོ་དོན་རྒྱ་ཆེར་མཛད།  སྐུ་མྱ་ངན་ལས་འདས་པའི་དུས་ཚོད་ཀྱི་ཡིག་ཆ་ནི་མ་རྙེད་དོ།  གདན་རབས་ཉི་ཤུ་པ་འདིའི་རྗེས་ཙམ་ནས་ལོ་ངོ་160ལྷག་གི་རིང་། ཆོས་སྡེ་འདི་ཉིད་རིམ་གྱིས་ཉམས་རྒུད་དུ་སོང་ནས་ཧ་ལམ་འཆལ་པ་དང་།  སེར་ཁྱིམ་པར་གྱུར་སྐད་དང་།  དེ་རྗེས་པཎ་ཆེན་སྐུ་ཕྲེང་བཞི་པ་བློ་བཟང་ཆོས་ཀྱི་རྒྱལ་མཚན་དགུང་གྲངས་80ལྷག་ཙམ་ལ་ཕེབས་དུས་རྒྱལ་བ་ལྔ་པ་ཆེན་པོ་དང་།  གུ་ཤྲི་བསྟན་འཛིན་ཆོས་རྒྱལ།  སྡེ་སྲིད་བསོད་ནམས་རབ་བརྟན་བཅས་ཀྱིས་སྣར་ཐང་ཁུལ་དེ་བཀྲ་ཤིས་ལྷུན་པོའི་ཆོས་བཞིས་སུ་ཕུལ་བ་ནས་ཆོས་སྡེ་འདི་ཡང་བཀྲ་ཤིས་ལྷུན་པོའི་ཁོངས་སུ་ཆོད་ཅིང་།  དེ་ནས་པཎ་ཆེན་སྐུ་ཕྲེང་ལྔ་པ་བློ་བཟང་ཡེ་ཤེས་དགུང་ལོ་60ལྷག་ཙམ་བཞེས་སྐབས་སྣར་ཐང་ཆོས་སྡེར་དག་ཐེར་མཛད་ནས་བཙད་དགོན་དུ་བསྒྱུར་ཅིང་དགེ་འདུན་ཞལ་གྲངས་200ཙམ་དང་།  ཆོས་ཕོགས་གཏན་འཁེལ་མཛད།  དུས་དེ་ནས་བཟུང་སྣར་ཐང་གི་མཁན་པོ་ཡང་བཀྲ་ཤིས་ལྷུན་པོ་ནས་གཏོང་བའི་སྲོལ་ལམ་ཆགས་ཡོད།  །
བཀའ་འགྱུར་རིན་པོ་ཆེ་པར་བརྐོ་ཇི་ལྟར་བྱས་ཚུལ།
རྒྱལ་དབང་སྐུ་ཕྲེང་དྲུག་པ་བློ་བཟང་རིན་ཆེན་ཚངས་དབྱངས་རྒྱ་མཚོས་སྔོན་གྱི་ཐུགས་བསྐྱེད་རྨད་པོ་ཆེའི་སྒོ་ནས་རྒྱལ་བའི་བཀའ་འགྱུར་རིན་པོ་ཆེའི་པར་གཞི་གསར་བཞེངས་སྐོར་གྱི་བཀའ་ཁྱབ་མཛད་པ་ལས། ཤེར་ཕྱོགས་གཙོ་བོར་གྱུར་པའི་པོ་ཏི་28ཙམ་འགྲོ་བའི་བསོད་ནམས་ཀྱི་བགོ་སྐལ་དུ་ཐོན། འོད་ཀྱང་ལས་ཡུན་ལོ་7ཙམ་འགོར་བ་དང་།  བཟོ་བོ་དང་འབངས་རྣམས་ཀྱང་ངལ་དུབ་དུ་མ་མྱངས་ཤིང་།  གན་མཛོད་ཆེན་པོའི་ཡོ་བྱད་ཀྱང་ཧ་ཅང་འཛད་ཆེས་པ་སོགས་ཀྱིས་མཐར་མ་ཕྱིན་པར་འཕྲོ་ཅན་དུ་ལུས་པ་དང་།  རྗེས་སུ་བོད་རྗེ་ལྷ་བཟང་ཁང་དང་། སྟག་རྩེ་ཐའི་ཇི། རྡ་ཆིང་ལ་སོགས་པས་འཕྲོས་མཐུད་ཀྱང་མཐའ་མ་འཁྱོངས་ངོ་།  །
མིའི་དབང་པོར་ཕྱི་ནང་གི་མཐུན་རྐྱེན་འཛོམས་པའི་སྐོར
དང་པོ་ཆབ་སྲིད་ཐོག་གོང་མའི་སྐུ་ཚབ་བོད་དུ་མ་ཕེབས་པའི་སྔ་འབྱོར་གྱི་དམག་དཔོན་སོ་སོར་ང་ལུམ་སྦྱར་གསུམ་སོགས་ཀྱིས་མི་བདེན་བདེན་ཚུལ་དང་། དངོས་པོས་བསླུ་བྲིད་བྱས་ནས་རྐུན་རྒྱབ་རྫུན་སྐྱོར་བྱས་ཏེ།  ཁོ་པ་ཚོ་རྒྱལ་བའི་རེ་བ་ཆེན་པོ་འཆང་ཡོད་ཀྱང་མིའི་དབང་པོ་དམ་པའི་བསམ་སྦྱོར་རྙོག་པ་དང་བྲལ་ཞིང་ཟླ་བ་ལྟར་དཀར་བའི་ངང་ཚུལ་དེ།  གནམ་བསྐོས་གོང་མ་ཆེན་པོའི་ཡེ་ཤེས་ཀྱི་འདྲེན་བྱེད་ཀྱིས་ཇི་བཞིན་གསལ་བར་གཟིགས་པར་བརྟེན་ནས།  བདག་རྐྱེན་གཟེངས་བསྟོད་དང་བཅས། སྐུ་ཚབ་ཨ་ལི་ཨམ་བན་བརྒྱུད་ནས་ཕེབས་པས།  འཇིག་རྟེན་རྒན་པོའི་གཏམ་དཔེ་ལྟར།  མི་སྨོན་རང་སྐྱིད་འདུས་བྱས་ཀྱི་དགའ་བདེ་ཀུན་གྱི་ཕུལ་དང་རྩེ་མོར་སོན་ཞིང་། ལྷག་པར་སྐུ་ཚབ་བརྒྱུད་ནས་བོད་ཡུལ་དབུས་ཀྱི་བྱ་བ་མཐའ་དག་ཤེས་པར་གྱིས་ཤིག་ཅེས་པའི་། བཀའ་གནང་གསེར་གྱི་རྩིབས་སྟོང་སུག་པར་སྨིན་པ་དང་གཅིག་གཉིས་པ་བསམ་པའི་ཆ་རྐྱེན་ནི་ལང་ཚོའི་མེ་ཏོག་ཉམས་པས་སྐྱོ་ཞིང་།  ལྷག་པར་དཀར་ནག་གི་ལས་འབྲས་ནམ་ཡང་ཆུད་མི་ཟ་བས་།  སྡིག་ལྟུང་དུ་མ་ཞིག་སྔར་སྤྱད་ཟིན་པར་འགྱོད་པ་དང་།  ཡོངས་འཛིན་དུ་མའི་ཞལ་ནས་ཀྱང་དལ་འབྱོར་ལ་སྙིང་པོ་ལེན་དགོས་པའི་གསུང་གི་བདུད་རྩི་ཐོབ་ཅིང་།  རྒྱལ་བའི་ལུང་ལ་ཚད་མའི་ཡིད་ཆེས་རྙེད་པ་བཅས་ཀྱིས་སྙིང་སྟོབས་འདི་འདྲ་ཞིག་འགོག་མེད་འཁྲུངས་སྟེ།  འགྲོ་བ་ཕན་བདེ་ཀུན་གྱི་འབྱུང་གནས་དམ་པ་ནི།  རྒྱལ་བའི་ལུང་རྟོགས་ཀྱི་བསྟན་པ་ཁོ་ན་ལ་རག་ལུས་ཤིང་།  དེ་ཡང་བཤད་སྒྲུབ་གཉིས་ཀྱི་སྒོ་ནས་འཛིན་སྐྱོང་སྤེལ་བ་ལ་རག་ལུས་པས།  དེ་ཐམས་ཅད་ཀྱི་རྩ་བའམ་ཕྱི་མོར་གྱུར་པ་ནི་རྒྱལ་བའི་བཀའ་འགྱུར་རིན་པོ་ཆེ་འདི་ལ་ཐུག་ཀྱང་།  ད་བར་འཕྲུལ་ཆེན་པར་གྱི་ཆོས་སྦྱིན་གྲུབ་པ་ནི་སུས་ཀྱང་མ་བྱུང་འདུག་པས་ད་རེས་བདག་གིས་ལུས་སྲོག་ཐད་དུ་བོར་དགོས་ཀྱང་བསྟན་འགྲོའི་ཆེད་དུ་རྒྱལ་བའི་བཀའ་འགྱུར་རིན་པོ་ཆེའི་པར་གཞི་གསར་དུ་བཞེངས་པར་བྱ་སྙམ་དུ་དགོངས་སོ།   །
བར་དུ་འགལ་རྐྱེན་ཁྱད་དུ་བསད་ནས་སྙིང་སྟོབས་འཛུགས་པའི་སྐོར།
སྐབས་དེའི་བོད་ཀྱི་གནས་ཚུལ་ནི། གང་ཅིའི་ཐད་དཀའ་ངལ་གྱི་གནས་སུ་ཡོད་པ་སྟེ་མི་སེར་རྣམས་ཁྲལ་དང་དམག་གི་མནར་གཅོད་ཚད་མེད་མྱོང་བ་དང་།  ཉེ་འབྲེལ་བལྟོས་བཅས་ནས་ཀྱང་བཀའ་འགྱུར་པར་བརྐོ་བྱས་ན་སྔོན་ཡང་མི་ཤིས་པ་མང་པོ་བྱུང་བས་གཤོལ་དགོས་པ་དང་།  གལ་ཏེ་བརྩམས་ཀྱང་མི་འགྲུབ་པ་སོགས་ཀྱི་གླེང་བརྗོད་ཇི་སྙེད་བྱུང་ཡང་གོ་ཡུལ་ཙམ་དུ་མ་བཞག་པར་བདེན་རྫུན་མཐའ་དཔྱད་ཅིང་།  འདིའི་རིམ་གྲོར་རྟེན་གསུམ་མཆོད་པ་དང་།  ཆོས་སྲུང་ལ་འཕྲིན་བཅོལ།  བཀའ་འགྱུར་རིན་པོ་ཆེ་གང་མང་བཀླགས་པ་སོགས་ལ་འབད།  རྒྱལ་བའི་བཀའ་འགྱུར་རིན་པོ་ཆེ་འདིའི་གསུང་པར་མཐར་ཕྱིན་པ་ཞིག་བྱུང་ན་སྲོག་དང་།  ལོངས་སྤྱོད་མངའ་ཐང་གང་གཏོང་དགོས་ཀྱང་ཕངས་པ་དང་།  འགྱོད་པ་ཆ་ཤས་ཙམ་ཡང་མེད་པའི་སྙིང་སྟོབས་འཛུགས་པར་མཛད་དོ།
པར་བརྐོའི་བཀོད་འདོམས་དང་དངོས་པོའི་སྟ་གོན་བྱས་པའི་སྐོར།
ལས་བྱེད་ཀྱང་གང་བྱུང་མིན་པར་སྔ་ཕྱིར་དྲིན་གྱིས་བསྐྱངས་པའི་རང་གཡོག་ལྷག་བསམ་ཅན་བསྐོས། དངོས་པོ་ཡང་གསེར།  དངུལ། གོས་དར།  ཐ་མ་ག་སོགས་ལག་ཏུ་ཡོད་ཚད་བསྐུར།  མ་ཟད་ཤེལ་དཀར་རང་གི་སྒེར་པ།  དགོན་སྡེ།  གཙོ་དྲག་མཐའ་དག་གི་ཡང་རྐང་འགྲོ་ལག་འདོན་ཡོང་འབབ་ཐམས་ཅད་བསྡུས་ནས་ཁུ་བ་ཤ་ཐིམ་ཡོང་བའི་བཀོད་འདོམས་མཛད།  ནུབ་གཅིག་རྨི་ལམ་དུ་ཡང་བུད་མེད་གཅིག་གིས། རྒྱ
ལ་སྲིད་དབང་བ་ལས་ཀྱི་འཕེན་པ་སྟེ།
ཐམས་ཅད་ཆོས་ལ་བསྐུལ་ཞིམ་བདེ་བར་སྐྱོང་།
ད་ལྟ་ཡིད་རབ་མ་ཞུས་སྤོ་བ་སོམས། ཞེས་པའི་ཚིགས་བཅད་ཀྱང་གླེང་བས་ཐུགས་ལ་དགའ་བ་དང་སྤྲོ་བ་ཆེས་ཆེར་བརྟས།  སྐབས་དེར་དབུས་གཙང་སོ་སོར་རང་རང་གི་ཆབ་འབངས་ཀྱི་རྒྱ་ཁྱོན་དང་བསྟུན་པའི་པར་བརྐོའི་རིག་བྱེད་འཛིན་པ་འདི་དང་དེ་ཙམ་ལ་མཐུན་རྐྱེན་སྦྱར་ཏེ་གསར་དུ་སློབ་པར་འོས་པ་རྣམས་སློབ་ཏུ་ཆུག་ཅིག  ཇི་ཙམ་ན་མངོན་པར་བྱང་ཆུབ་པ་པ་དེའི་ཚེ་ཤེལ་དཀར་རྫོང་དུ་ལས་བྱེད་ཀྱི་གྲྭར་འཇུག་པར་གྱིས་ཤིག་ཅེས་སྤྲིང་ཡིག་ཏུ་མཛད་ནས་རིང་པོར་མི་ཐོགས་པར་ཕྱོགས་དང་ཕྱོགས་མཚམས་ཀུན་ནས་པར་བརྐོའི་རིག་བྱེད་འཛིན་པ་སྟོང་ཕྲག་ཏུ་ཉེ་བ་འདུས་ཤིང་། པར་ཤིང་གི་ཡོང་ཁུངས་ནི་མང་ཡུལ་སྐྱིད་གྲོང་དང་།  གཉའ་ནང་། རོང་ཤར།  མཁར་རྟ། གཏིང་སྐྱེས། ཕག་རི། ལྷོ་བྲག་ལྷ་ཁང་བཅས་གནས་བདུན་ནས་ལུ་གས་དང་། འཆུས་རུལ་སོགས་མ་ཡིན་པར་ལེགས་པའི་ཡོན་ཏན་ཚང་བའི་སྟག་པང་ཤ་སྟག་དྲངས་སོ།  །
བཟོ་བོ་ལས་བྱེད་མི་སྣའི་སྐོར །
འགོ་པ་ཇོ་རིགས་ཐུ་ལོ་ཤོར་ཆེ་དཔོན་སློབ་སྐུ་མཆེན་གཉིས་དང་། རྫོང་དཔོན་གཉིས།  ཤེལ་དཀར་དུ་ཡོད་པའི་པར་པ།  ཤིང་བཟོ་དབུ་མཛད་ཚ་རོང་པ་ཕ་བུ།  ཨེ་དཔོན་ཚང་།  ཡིག་རྒན་དབུ་མཛད་བསྟན་འཛིན་བག་གྲོ།  པར་པ་དབུ་མཛད་བློ་བཟང་ཀུན་ཐུབ།  དབུ་ཆུང་པ་བརྒྱ་བྱིན་དང་རྟན་མགྲིན །  ཕུན་ཚོགས་དར་རྒྱས།  སྙེ་མོ་པདྨ་ཚེ་རིང་སོགས་ཀུན་བསྡོམས་ན་ཆིག་སྟོང་ལ་ཉེ་བ་དང་།  ཞུས་དག་པ་ཤེལ་དཀར་ཆོས་སྡེའི་གྲྭ་པ་གཉིས་བཅས་ཡིན།  །
ལས་བྱེད་རྣམས་ཀྱི་ལྷག་བསམ་རང་འགུལ་སྐོར །
ལས་གྲྭ་ཚུགས་པ་ནས་བཟུང་ལས་བྱེད་མི་སྣ་རྣམས་ཀྱིས་གཞན་བསྐུལ་ལ་མ་བལྟོས་པར་དགའ་ཤིང་སྤྲོ་ཉམས་ཆེ་ལ་དད་བརྩོན་དང་ལྡན་ཞིང་རྣམ་གཡེངས་ཀྱི་དབང་དུ་སྐད་ཅིག་ཀྱང་མི་གཏོང་བ་དཔེར་ན། ཁམས་གསེང་འ་འགྲོ་སྐབས་ཀྱང་ཤར་མར་འགྲོ་བ་མ་གཏོགས་ལབ་གླེང་ཀྱང་མི་བྱེད།  ལག་རྩལ་མཁས་ཤིང་མགྱོགས་པ་ཕལ་ཆེ་བས་ཀྱང་མདུན་དུ་ཤ་ཕྲན་བུ་རེ་བཞག་ནས་ཟ་བ་ལས་དགོང་ཚིགས་ཀྱང་དགོང་མོའི་ལས་མཚམས་གཤོལ་ནས་ཟ་བར་བྱེད།  གསར་སློབ་འགའ་ཤས་ཀྱི་ཚུལ་མིན་ལའང་སྨྱུག་ལྕག་དང་། འགྲམ་ལྕག  ཐལ་ལྕག  ཧ་གད །  སྤྱོ་བ་ཙམ་ལས་གནག་ཆོས་སུ་བཀར་བའི་རིགས་གཏན་ནས་མེད།  རང་གི་བགོ་བབས་ལ་དད་གུས་ཀྱིས་ཧུར་བརྩོན་བྱེད་པ་ལས །  ཕན་ཚུན་འཁོན་འཛིན་དང་།   རྩོད་ཚིག  ཕྱོགས་ལྷུང་གི་རྣམ་འགྱུར་ཟུར་ཙམ་ཡང་མེད།  བཟོ་བོའི་རིག་བྱེད་སྟོང་དུ་ཉེ་བ་དང་།  ལག་གཡོག་བརྒྱ་སྐོར་གྱི་མི་ཚོགས་ཤིན་ཏུ་ཆེ་ཡང་རྒྱུན་ནད་ཅན་གྱི་རིགས་ཉུང་ཤས་ལས་དེ་བྱིངས་འ་འགོ་ནད་ཀྱི་རིགས་གཏན་ནས་མ་བྱུང་ །  །
བཟོ་བོ་རྣམས་ལ་སྟོན་མོ་འགྱེད་པའི་སྐོར །
སྔ་སོར་སྐུ་ཕྲེང་དྲུག་པའི་སྐབས་ཀྱི་བཀའ་འགྱུར་པར་བཞེངས་ཀྱི་ལས་གྲྭ་ཚུགས་ནས་ལོ་བདུན་སོང་ཡང་བཟོ་བོ་རྣམས་ལ་སྟོན་མོ་ཞུ་མཁན་ངམ་རིང་ཆོས་སྡེ་དང་།  རུ་ཐོག་རྒྱལ་པོ་གཉིས་ལས་དྲག་ཞན་སུས་ཀྱང་ཞུས་མེད་རུང་།   ད་ལམ་བཀྲ་ཤིས་ལྷུན་པོ་རང་ནས་ཀྱང་སྟོན་མོ་ཐེངས་གཉིས་དང་།  གཞན་ཡང་ས་སྐྱ་སོགས་ཆོས་སྡེ་ཁག་དང་།  སྡེ་དཔོན་ཆེ་དྲག་བཅུ་ཕྲག་ཁ་ཤས་ནས་ཀྱང་སྟོན་མོ་འབུལ་མཁན་ཆེས་མང་ངོ་ །   །
བཟོ་བོ་རྣམས་ཀྱི་ལག་རྗེས་ཀྱི་ཚད་གཞི་མི་འདྲ་བའི་སྐོར །
སྔོན་དུས་པར་བཞེངས་ཀྱི་ལས་གྲྭར་མི་རེས་ཟླ་རེར་པར་ཤིང་ལྔ་ནས་དྲུག་བར་མཐོ་ཤོས་ཡིན ། བཞི་དང་གསུམ་ནི་འབྲིང་།  གཉིས་དང་གཅིག་ཕལ་ཆེ་བ །  གཅིག་མ་ཚར་བ་ཡོད་སྐད །  ད་རེས་ཀྱི་པར་གཞི་གསར་བརྐོ་སྐབས་ཡང་རྩེའི་གྲས་ཚ་རོང་པ་ཕ་བུ་དང་།  ཨེ་དཔོན་ཚང་ཕུན་ཚོགས་དར་རྒྱས །   སྙེ་མོ་པདྨ་ཚེ་རིང་སོགས་མི་གྲངས་ལྔ་དྲུག་གིས་ཟླ་རེར་པར་ཤིང་བཅུ་དྲུག་ནས་གཉེར་གསུམ་བར་དང་།   འབྲིང་གྲས་ཀྱིས་བཅུ་ནས་བཅོ་ལྔའི་བར །  བྱིངས་ཀྱིས་ལྔ་ནས་བདུན་བར་ཆག་མེད་དང་།  གསུམ་ནི་ཉུང་མཐའ་ཡིན་ནོ །  །
ལས་ཀའི་ཡིན་ཚད་ཇི་ཙམ་འགོར་བའི་སྐོར །
རང་རེའི་ལྗོངས་འདིར་ཆོས་རྒྱལ་གོང་མ་སུས་ཀྱང་མ་གྲུབ་པའི་བྱ་བ་ཆེན་པོ་དེ་ཉིད་མིའི་དབང་པོ་འདི་ཉིད་ཀྱིས་ལྕགས་ཁྱི་ལོ་ཟླ་བ་8ཚེས་26ཉིན་ནས་ཆུ་བྱི་ལོ་ཟླ་བ་1ཚེས་26བར་གཤོལ་ཟླ་གཅིག་དང་བཅས་ལས་རྒྱུན་ལོ་གཅིག་དང་ཟླ་བ་དྲུག་གི་ཁོངས་སུ་གྲུབ་པ་དེ་ནི་ཤིན་ཏུ་ངོ་མཚར་བའི་གནས་སོ །  །
འགྲོ་སོང་གི་སྐོར །
འགྲོ་སོང་ཀུན་བསྡོམས་ན །  གཤོར་འབོ་ཁལ་ཉག་གི་གྲོ་ཞིབ་བཙགས་མ་ཁལ་464 -5དང་།  སྣུམ་ཁལ་184 – 18 སྒྲོན་ནག་ཁལ་61 – 10   སྤྱིན་འདེགས་ཁལ་220 – 14 – 3 བལ་ལྕགས་འདེགས་ཁལ་5 – 8 -2 ལྕགས་འཛོག་འདེགས་ཁལ་18 – 4 – 3 སོལ་བ་ཁལ་4899 སྟག་པང་ངོ་གྲངས་27446ཤོག་བུ་ཉིས་སྦྱར་དྲས་ཆོག་བྲེ་ཁ་18291 ཤོག་བུ་བཞི་སྦྱར་དྲས་ཆོག་བྲེ་ཁ་40889  འཇམ་རྡར་ཝོལ་ཁོག་སྤུས་ལེགས་ཆེ་ཆུང་ཅི་རིགས་ངོ་གྲངས་408 རྩུབ་རྡར་ངོ་གྲངས་97  གེགས་སེལ་སྐུ་རིམ་ལ་སོང་བ་ནས་ཁལ་2072 – 5གོང་གསལ་དེ་རྣམས་རིན་གོང་ཡུལ་ཐང་ལ་རྩིས་ན་ས་སྐབས་དེའི་དངུལ་རྡོ་ཚད་120 – 25 – 6 – 9 སྲང་རེར་གཤོར་ཁལ་20 རེ་རྩིས་པ་བསྡོམས་ནས་ཁལ་120513 – 16 ཐོབ་བོ ། །
བཟོ་བོ་རྣམས་ཀྱི་ལག་ཡོན་སྐོར །
གསུང་རབ་རིན་པོ་ཆེའི་ལས་གྲྭར་བཞུགས་མི་མི་གྲངས་ཆིག་སྟོང་ལ་ཉེ་བ་ཡོད་པ་ནས་འགོ་པ་དང་། ཤིང་བཟོ་དབུ་མཛད །  ཡིག་གེའི་དབུ་མཛད ། པར་བ་དབུ་མཛད ། དབུ་ཆུང་བ་རྣམས་ལ་ཟླ་ཕོགས་རྩམ་གཤོར་ཁལ་ལྔ།  ཆང་ནས་ཁལ་གཅིག་དང་བྲེ་བཅུ །  ཤ་ཆུང་ཁོག་གཅིག  སྦྲེ་ཚྭ་ཕུལ་ཕྱེད །  ཉིན་གླ །   གཤོར་བཅུ་བཅས་དང་ །  བྱིངས་ལ་རྩམ་གཤོར་ཁལ་ལྔ །  ཆང་ནས་ཁལ་གཅིག་དང་བྲེ་བཅུ །  ཤ་ཆུང་ཁོག་གཅིག  བྲེ་ཚྭ་ཕུལ་ཕྱེད །  ཉིན་གླ་བྲེ་བཞི་ཕུལ་ཕྱེད་བཞི་བཞི་ཆ་རེ་ཐོབ་པ་བཅས་བཟོ་བོ་མི་གྲངས་ཆིག་སྟོང་ལ་ཉེ་བ་དང་ །  གཡོག་མི་གྲངས་100 སྐོར་ལ་ལོ་གཅིག་དང་ཟླ་བ་དྲུག་ནང་གླ་ཕོག་འགྲོ་ཆ་བསྡོམས་ན་གཤོར་འབོ་ཁལ་ཉག་གི་བར་ཞིབ་170 རྩིང་ཁལ་49146 – 12 – 1 ཆང་ནས་ཁལ་13557 – 6 – 23 ཚྭ་ཁལ་405 – 19 – 3 – 4 – 1  སྣུམ་ཁལ་113 – 2 – 4 – 1 ཕྱུར་བ་ཁལ 605 - 1 – 12 – 1  དྲལ་ཆག་ཁལ་ 48 – 15  ཆུ་ལྡུར་ཁལ་ 292 – 10 རྒྱར་ངོ་སྤྲོད་ཤ་ཆུང་ཁོག་8823  ཤ་བཟང་ངན་ཕྱེད་འཁྱེར་ཆུང་ཁོག་ 220 – 5 – 2 བཟང་ཇ་འདེགས་ཁལ་ 693 – 9 – 3 མར་འདེགས་ཁལ་ 2962 – 8 – 2 – 20 – 1 ཤ་སྐམ་རུས་འཛོགས་འདེགས་ཁལ་ 648 – 16 – 3 ཡོན་འབྲུར་ཕབ་པ་ཁལ་99460 – 4 – 5 -32 – 1  ཤ་དོད་ཕོགས་ཕྲེང་གླ་ཡོན་བཅས་སྤུས་ཁལ་33285 – 17 – 2 – 10 – 1 གཟན་པ་འདེགས་ཁལ་ 1745 ལྕི་བ་འདེགས་ཁལ་ 188972 – 2 བཅས་པ་རྣམས་ཀྱི་རིན་གོང་སྐབས་དེའི་ཡུལ་ཐང་ལྟར་རྩིས་པ་ཁྱོན་བསྡོམས་དངུལ་རྡོ་ཚད་275 – 33 – 7ལ་སྲང་རེར་གཤོར་ཁལ་20རེ་རྩིས་ཁལ་275674ཐོབ་བོ །  །
མགྱོགས་ཚད་དང་སྤུས་ཚད་ལ་གཞིགས་པའི་བྱ་དགའི་སྐོར །
མིའི་དབང་པོ་དེ་ཉིད་ཀྱིས་བཟོ་བོ་རྣམས་ཀྱི་ལས་ཡག་ཉེས་ཀྱི་སྤུ་རིས་ལེགས་པར་ཕྱེ་ནས་འཕྲལ་དང་ཡུན་དུ་གཟེངས་བསྟོད་དང་ །    འགལ་སྤྱོད་རྣམས་ལ་བཏང་སྙོམས་སུ་མི་འཇོག་པར་ཚར་བཅད །  དེ་ཡང་ཐོག་མར་པར་པ་རྣམས་ལ་པར་ཤིང་མགྱོགས་རིམ་གྱི་མགྱོགས་དར་ཁ་བཤད་ལག་བཞག་ཏུ་སྤྲད་པས །  ཨང་དང་པོའི་གྲས་ལ་མཛོད་བཏགས་ཆེ་ལེགས་དང་ །  བལ་ཊམ །   ཨང་གཉིས་པའི་གྲས་ལ་བསོད་བཏགས་རི་དང་བལ་ཊམ །  ཡང་གསུམ་པའི་གྲས་བཀྲས་བཏགས་རེ་དང་བལ་ཊམ་ཕྱེད་རེ །  ཨང་བཞི་པའི་གྲས་ལ་བཀྲས་བཏགས་རེ་བཅས་ལས་རྒྱུན་གྱི་ཟླ་རེ་བཞིན་ཆག་མེད་ཀྱི་བྱ་དགའ་སྤྲོད་པ་དང་ །   པར་བརྐོའི་བྱ་བ་ལས་ཀྱི་འཁོར་ལོ་གེགས་མེད་གྲུབ་ཟིན་པའི་གྲོལ་སྟོན་གྱི་དགའ་སྟོན་སྐབས །  བཟོ་བོ་རྣམས་ལ་ཇ་ཆང་སོགས་མཁོ་དགུའི་ཡོ་བྱད་ལྷུག་པར་བཏང་བ་སོགས་ཀྱི་མཛད་རྗེས་ནི་རྗེས་སུ་ཡིད་རངས་པའི་གནས་སོ །
བཀའ་བརྒྱུད་གྱི་གསུང་པར་རྣམས་སྣར་ཐང་ཆོས་སྡེར་ཇི་ལྟར་ཕེབས་ཚུལ །
མི་དབང་རྟོགས་བརྗོད་ལས་བྱུང་བ་ལྟར་བཀོད་ན ། བདེ་ལྡན་ཞིང་གི་མགོན་པོ་གཤེས་གཉེན་མཆོག་གི་རྣམ་རོལ་པ་ཐམས་ཅད་མཁྱེན་པ་མཧྭ་པཎྜི་ཏ་བསྐལ་བརྒྱར་འཚོ་ཞིང་བཞེས་པའི་གསོལ་འདེབས་རྟེན་འབྱུང་རྒྱ་ཆེན་པོ་དང་ལྷན་ཅིག་ཏུ་གསུང་པར་རིན་པོ་ཆེ་ཡང་འབུལ་བར་མཛད་ཅེས་བྱུང་བ་ལྟར །  པཎ་ཆེན་བློ་བཟང་ཡེ་ཤེས་ལ་ཕུལ་ནས །  པཎ་ཆེན་རིན་པོ་ཆེ་ནས་ཀྱང་བཀའ་འགྱུར་པོད་བརྒྱ་དང་གཉིས་ཀྱི་གསུང་པར་བཞུགས་ཁྲི་དང་བཅས་པ་སྣར་ཐང་གི་པར་ཁང་ཆེན་མོར་བཞུགས་སུ་གསོལ་ཏེ །   ཉིན་ཀྱི་གཙོ་བོ་མཛད་ནས །  དམ་པ་གོང་མའི་ཕྱག་ལེན་དང་མཐུན་པར །  དཔལ་རྡོ་རྗེ་འཇིགས་བྱེད་ཀྱི་སྒོ་ནས་རྒྱུད་གྲྭའི་དགེ་འདུན་པ་རྣམས་དང་ལྷན་ཅིག་རབ་གནས་མཛད་ཅིང་བཀྲ་ཤིས་པའི་མེ་ཏོག་འཐོར་རོ །   །
འདིར་སྨྲས་པ །
གང་གི་སྙིང་སྟོབས་ཟླ་བའི་མ་མ་ལས ། །
རབ་འཁྲུངས་འཕྲུལ་པར་སྲིད་གསུམ་སྣང་བྱེད་འདི །  །
བསིལ་ལྗོངས་སྐྱེ་རྒུའི་ཕན་བདེ་མ་ལུས་པ །  །
འབྱུང་བའི་རིན་ཆེན་འདྲེན་པའི་ཤིང་རྟར་གྲུབ ། །
ཐུབ་དབང་ཞལ་གྱི་ཟླ་དཀྱིལ་དངོས་ཤར་ཡང་ ། །
དམ་ཆོས་བདུད་རྩིའི་འོད་སྟོང་འགྱེད་པ་ལས །  །
གཞན་པའི་འཕྲིན་ལས་གུད་ན་མེད་པས་ན ། །
བདེ་གཤེགས་སླར་ཡང་བྱོན་དང་ཅིས་མི་མཚུངས ། །
མི་དབང་ཀུན་གྱི་གཙུག་ན་རབ་མཛེས་པའི །  །
བསོད་ནམས་ཚོགས་ཀྱི་སྟོབས་ནི་མི་དམན་པ ། །
གང་དེས་གཞལ་དཀའི་དྲིན་གྱིས་ཉེར་འཚོ་བའི །  །
མིའི་དབང་པོས་བསྟན་འགྱུར་པར་སྐྲུན་མཛད་རྒྱུའི་མཐུན་རྐྱེན་དང་སྙིང་སྟོབས་འཛུགས་པའི་སྐོར །
སྔོན་ཆད་ཁ་བའི་ལྗོངས་འདིར་བསྟན་འགྱུར་རིན་པོ་ཆེ་པར་བརྐོ་རྒྱུ་ལྟ་ཞོག་བྲིས་རྒྱུན་ཡམ་ཤིན་ཏུ་དཀོན་ཞིང་ །  པར་སྐྲུན་མཛད་རྒྱུ་ནི་སྔོན་གྱི་ཆོས་རྒྱལ་དང་ །  མཁས་བཅུན་གྲུབ་པ་སུས་ཀྱང་ཐུགས་ཡུལ་དུ་མ་དགོངས་པ་ནི །  མི་ཡི་བདག་པོ་འདིའི་སྐལ་བར་དགོངས་པར་སྣང་ངོ་ །  ཆོས་རྒྱལ་འདིས་བུ་སྟོན་རིན་ཆེན་གྲུབ་ཀྱིས་ཞུ་དག་ལེགས་པར་མཛད་པའི་བསྟན་བཅོས་རྣམས་ཞ་ལུ་གསེར་གྱི་ལྷ་ཁང་དུ་བཞུགས་པར་ཕྱི་མོ་མཛད་དེ་རང་གི་གཉེན་བཀུར་སྙན་གྲགས་སོགས་ཚེ་འདིའི་ཉི་ཚེའི་དགོངས་པ་ཙམ་མིན་པར་བསྟན་འགྲོའི་ཕན་བདེ་ཁོ་ནར་དམིགས་ནས་སྲོག་དང་ལོངས་སྤྱོད་གང་ལའང་ཕངས་པ་མེད་ཟང་ཟིང་གི་ནོར་ལས་དམ་པའི་ནོར་གྱི་སྙིང་པོ་བླངས །  དོན་མེད་པའི་དངོས་པོ་དོན་ལྡན་གྱི་ཕྱོགས་སུ་བསྒྱུར་བའི་ཆོས་སྦྱིན་གྱི་སྒོ་འཕར་ཡངས་པོར་ཕྱེ་བའི་སྙིང་སྟོབས་འཛུགས་པར་མཛད་དོ །  །
པར་ཤིང་རྣམས་ཀྱི་ཡོང་ཁུངས་སྐོར །
པར་ཤིང་གི་སྦྱིན་བདག་གཙོ་བོ་ནི་ལྷོ་ཕྱོགས་ནོར་འཛིན་སྐྱོང་བ་འབྲུག་པས་མཛད་ཅིང་ ། དེ་བྱིངས་ཤེལ་དཀར །  རྫོང་སྐྱིད །   གཉའ་ནང་ །  མཁར་རྟ །  རོང་ཤར །  གཏིང་སྐྱེས །  ཕག་རི ། དུ་རྫོང་ །  སེངྒེ་རྫོང་ །  ལྷ་ཁང་ །  དར་མ །  མཚོ་སྣ །  དྭགས་ཀོང་སོགས་ནས་འབད་བརྩོན་ཆེན་པོས་དྲངས་ཤིང་དེ་དག་ལ་ཤིང་ལུ་དང་ །  གས་འཆུས་འཛེར་རུལ །  འཁྱོགས་སོགས་མེད་པའི་སྟག་པང་ངོ་གྲངས་76400ཟིན །   །
འགོ་པ་དང་ལས་བྱེད་མི་སྣའི་སྐོར །
ལས་ཀའི་སྤྱི་ཁྱབ་དོ་དམ་གྱི་མགོ་ཆིངས་ནི ། ངོར་དབེན་ཁང་བླ་མ །  ཇུ་རིགས་ཁོ་ཤོའུ་ཆི །   ལས་ཚབ་པའི་གྲས་མི་གྲངས་22  པར་ཡིག་པ་ཨེ་ནས་དབུ་མཛད་བསྟན་འཛིན་བག་གྲོ །  དབུ་མཛད་ཨ་བར་ནོར་བུ ། དབུ་མཛད་ཆོས་བསྟན་འཛིན །   བྲིས་པ་བྱིངས་145   སྙེ་མོ་ནས་དབུ་མཛད་བློ་བཟང་རྣམ་རྒྱལ །  དབུ་མཛད་བཀྲ་ཤིས་ཕུན་ཚོགས །  དབུ་མཛད་ཚེ་རིང་བསམ་གཏན །    བྲིས་པ་བྱིངས་49  ཞུ་དག་པ་དགེ་སློང་གྲགས་པ་ཆོས་འཛིན་སོགས་དགེ་གཤེས་22   པར་བརྐོས་པ་ཕུན་ཚོགས་གླིང་ནས་དབུ་མཛད་བདེ་ལེགས་བཀྲ་ཤིས །   དབུ་ཆུང་ཆོས་འབྱོར །   བྱིངས་77ཨེ་ནས་དབུ་མཛད་བློ་བཟང་ཀུན་ཐུབ །  དབུ་ཆུང་པདྨ་བསྟན་འཛིན །  བྱིངས་336  སྙེ་མོ་ནས་བྱིངས་176  དབུས་གཙང་དྭགས་ཀོང་དང་བཅས་པའི་རྫོང་གཞིས་ཁག་ནས་བསྡུས་པའི་བྱིངས་པར་བརྐོས་པ་335   ཤེལ་ཀར་ཤིང་བཟོ་བ་དབུ་མཛད་བློ་བཟང་།   བྱིངས་30     ལྕགས་བཟོ་བ་བསྟན་འཛིན་སོགས་མི་གྲངས་27  ཁྱོན་འགོ་པ་གཉིས་ཚུད་པའི་ལས་བྱེད་མི་གྲངས་952 དང་ལག་གཡོག་འུ་ལག་པ་མི་གྲངས་པ་མི་གྲངས་114ཟིན་ཏོ །   །
པར་བརྐོ་དབུ་ཚུགས་པའི་དུས་དང་ལས་ཡུན་ཇི་ཙམ་འགོར་བའི་སྐོར །
རབ་བྱུང་བཅུ་གཉིས་པའི་བོད་ལྕགས་བྱ་ལོའི་(1741) ཟླ་3ཚེས་27ཉིན་འགོ་བརྩམས་(སྐབས་དེར་མི་དབང་དགུང་ལོ་53ཡི) ནས་བོད་ཆུ་ཁྱི་ལོའི་(1742) ཧོར་ཟླ་བཅུ་པའི་ཚེས་25ཉིན་མཇུག་བསྒྲིལ་ཏེ་ལོ་གཅིག་དང་ཟླ་བ་བདུན་ཙམ་གྱི་ནང་ལེགས་པར་གྲུབ་པའོ །  །
ཐུབ་པའི་མཛད་བརྒྱའི་ཐང་པར་དང་ཙོང་ཁ་བརྒྱད་ཅུའི་པར་ཐང་སོགས་པར་སྐྲུན་མཛད་པའི་སྐོར །
རབ་བྱུང་བཅུ་གཉིས་པའི་མེ་སྟག་(1746)ལོར་ཕོ་ལྷའི་སྲས་ཝང་འགྱུར་མེད་རྣམ་རྒྱལ་གྱིས་མཛད་བརྒྱ་རྟོགས་བརྗོད་དཔག་བསམ་འཁྲི་ཤིང་གི་ཐང་པར་གྲངས་31དང་ །  ཙོང་ཁ་བརྒྱད་ཅུའི་ཐང་པར་ངོ་གྲངས་15   གནས་བཅུའི་ཐང་པར་གྲངས་7 བཅས་གསར་བཞེངས་དང་འབྲེལ་པཎ་ཆེན་དཔལ་ལྡན་ཡེ་ཤེས་དགུང་ལོ་དགུ་པའི་སྐབས་པཎ་ཆེན་རིན་པོ་ཆེར་ཕུལ །  (པཎ་ཆེན་དཔལ་ལྡན་ཡེ་ཤེས་ཀྱི་རང་རྣམ་བྲིས་མ་ཤོག་གྲངས་25 ཡི་རྒྱབ་ཤོག་ལ་གསལ་)
པར་ཤིང་དེ་དག་སྣར་ཐང་ཆོས་སྡེར་ཇི་ལྟར་ཕེབས་ཚུལ་སྐོར །
པཎ་ཆེན་དཔལ་ལྡན་ཡེ་ཤེས་ཀྱི་རང་རྣམ་དུ་འཁོད་པ་ནི །  བོད་ཀྱི་སྲིད་སྐྱོང་མི་དབང་བསོད་ནམས་སྟོབས་རྒྱས་ནས །   གསར་དུ་བསྐྲུན་པའི་བསྟན་འགྱུར་རིན་པོ་ཆེ་པོད་ 225ཡི་གསུང་པར་དང་དེའི་པར་ཕུད་པོད་225ཕུལ་བར་སྣར་ཐང་ཆོས་སྡེའི་འདུ་ཁང་ཆེན་མོར་ཁ་གསོ་དགོས་རིགས་འཕྲལ་དུ་གྲུབ་པར་མཛད་ནས་དེར་གསུང་པར་རྣམས་བཞུགས་སུ་གསོལ་ཏེ །  རྒྱུད་གྲྭའི་དགེ་འདུན་31གིས་དཔལ་གསང་བ་འདུས་པའི་སྒོ་ནས་རབ་ཏུ་གནས་པ་རྒྱས་པར་མཛད་རྗེས །   རྒྱུད་གྲྭ་བ་རྣམས་དང་ལྷན་ཅིག་ཆོས་སྡེའི་དགེ་འདུན་པ་རྣམས་ནས་ཀྱང་ཤིས་བརྗོད་པའི་མེ་ཏོག་འཐོར་བར་མཛད་ཅེས་པ་ལྟར་རོ །   །
བོད་པའི་དགོན་སྡེའི་ཐོ།
མི་རྒོད་མཚོ་
གནའ་སྔ་མོ་སྔ་མོ་ཞིག་ལ་འགུ་ཐང་ས་ཆ་ཡི་རི་རྒྱབ་ལ་མི་རྒོད་ཚོ་ཁག་ཅིག་ཡོད།ལོ་ལྟར་དཔྱིད་ཁར་ས་ཞིང་རྨོ་བ་དང་དབྱར་ཁར་ཡུར་མ་རྒྱག་བ།སྟོན་ཁར་ལོ་ཏོག་བསྡུ་བའི་དུས་སུ་མི་རྒོད་རྣམས་ཀྱིས་མི་ལ་ལད་མོ་བྱས་ཏེ་ཞིང་ནང་གི་ས་བོན་བརྐོས་ལ་མྱུ་གུ་འབལ།འབྲས་བུ་བཅད་པས་ཞིང་པ་རྣམས་ལ་གྱོང་གུན་ཆེན་པོ་བཟོས།ཉིན་ཞིག་ལ་གྲོང་པའི་ཕོ་སར་རྣམས་ཀྱིས་ཆང་རྫ་ནང་ལ་ཆུ་གང་བླུགས།ཕོར་རུ་ཆེན་པོ་འགའ་དང་ཕག་ཤ་ཚོན་པོ།སྦྲང་རྩི།ཤིང་གྲི་རིང་པོ་བཅས་ཁུར་ནས་ཞིང་ནང་དུ་ཆང་འཐུང་ཁུལ་དང་བཟི་མདོག་བྱས་ནས་འབུ་སྦྲང་འགྲམ་པ་ལ་བྱུགས།ཤིང་གྲི་རིང་པོ་འཕྱར་ཏེ་འཛིང་ཁུལ་གྱིས་ཚང་མ་ས་ཐོག་ལ་འགྱེལ་མདོག་བྱས།ཕོ་སར་ཞིག་ལྐོག་ཏུ་གྲོང་པ་ལ་ལོག་རྗེས་མི་རྒོད་རྣམས་ཀྱིས་གོ་མེད་ཚོར་མེད་ངང་ཆང་ངོ་མ་བླུགས་པའི་རྫ་མ་དང་ཕག་ཤ་ཚོན་པོ།སྦྲང་རྩི།གྲི་རྣོ་ལ་རིང་བ་བཅས་ཁུར་ནས་ཞིང་ནང་དུ་བཞག་རྗེས་མི་རྒོད་རྣམས་ཀྱིས་གཅིག་རྗེས་གཉིས་མཐུད་ཀྱིས་མི་རྣམས་ལ་ལད་མོ་བྱས་ཏེ་ཆང་ཧམ་འཐུང་དང་ཤ་ཧམ་བཟའ་བྱས་པས་བཟི།།སྦྲང་རྩི་རྣམས་ངོ་ལ་བྱུགས་པས་མིག་འབྱར།གྲི་རྣོན་པོ་གཡུག་རེས་བྱས་མཐར་འགོ་ཁྲིད་མཁན་གྱི་མི་རྒོད་དེ་མ་གཏོགས་ཚང་མ་ཤི་ལམ་དུ་སོང་།དེ་ནས་འགྲོ་ཁྲིད་མཁན་གྱི་མི་རྒོད་དེ་སེམས་པ་ཧ་ཅང་སྡུག་ནས་ངུ་བཞིན་དུ་ས་ཆ་དེ་དང་ཁ་བྲལ་ནས་བཞག་བྲ་ལྷ་རྩེ་དང་ཐག་མི་རིང་བའི་ས་ན་རྡོ་ཕ་བོང་ཞིག་གི་ཐོག་ལ་བསྡད་ནས་ངུ་འབོད་བྱས་པས་མིག་ཆུ་རྣམས་མཚོ་ཞིག་ལ་འཁྱིལ།དེ་ནས་བཟུང་མི་རྣམས་ཀྱིས་མཚོ་དེ་ལ་མི་རྒོད་མཚོ་ཞེས་འབོད་པར་གྲགས་ལ་དེང་སང་དར་མདོ་ས་ཁུལ་གྱི་སྐད་གྲགས་ལྡན་པའི་ཡུལ་སྐོར་མཛེས་ལྗོངས་ཤིག་ཡིན་ནོ།།
ཚལ་སྣག
ཚལ་སྣག་ནི་སྔོ་ཚལ་གྱི་རིགས་གཅིག་རེད།
ཨ་ཤོམ།
ཨ་ཤོམ་འབྲུ་རིགས་གཅིག་རེད།
འདམ་མྱུག
འདམ་མྱུག་ནི་སྔོ་ཚལ་གྱི་རིགས་གཅིག་རེད།
ས་སྐྱ་དགོན།
ལོ་རྒྱུས།
ས་སྐྱ་དགོན་པ་ནི་བོད་ལྗོངས་གཞིས་རྩེ་ཀྲོན་ཆུས་ཁོངས་ཀྱི་ས་སྐྱ་རྫོང་གི་ བྱང་ངོས་དཔོན་པོ་རིའི་འདབས་སུ་གནས་ཡོད།གཞིས་རྩེ་གྲོང་ཁྱེར་ནས་ དགོན་པ་དེ་བར་སྤྱི་ལེ་༡༥༠ཙམ་སྐྱོད་དགོས་ཀྱི་ཡོད།དེ་ནི་བོད་རབ་བྱུང་ དང་པོའི་ཆུ་གླང་སྤྱི་ལོ་༡༠༧༣ལོར་འཁོན་དཀོན་མཆོག་རྒྱལ་པོས་གནས་ དེར་གཟིགས་སྐབས་དཔོན་པོ་རི་གླང་ཆེན་ཉལ་བ་དང་འདྲ་བའི་ཁ་དཔུང་(མཁལ་ཁུང་) གཡས་པའི་ཐད་ནས་ས་དཀར་སེང་གདོང་འདྲ་བ་ལ་གྲུམ་ཆུ་གཡས་སུ་ འཁོར་བ།ལྷོ་ནི་མཎྜལ་སྤུངས་།ནུབ་ཆུ་མིག་རྫིང་ཁ་རྨ་བའི་གདོང་དང་མཚུངས་པའི་ ས་དཔྱད་དགེ་བརྒྱད་དགེ་བཅུ་སོགས་བཀྲ་ཤིས་དགེ་མཚན་དུ་མ་ལྡན་པ་མཁྱེན་ནས་ གནས་འདིར་དགོན་པ་བཏབ་པས་དགོན་མིང་དུ་ཡུལ་དེའི་སའི་ཁ་དོག་ལ་གཞིགས་ ནས་ས་སྐྱ་དགོན་ཞེས་བཏགས།ས་སྐྱ་གྲུམ་ཆུའི་ལྷོ་བྱང་ཁག་གཉིས་སུ་དབྱེ་བ་ལས་ དགོན་པ་ལྷོ་མ་དེ་ས་སྐྱ་གྲུམ་ཆུའི་ལྷོ་ངོས་ཐང་གཤོངས་སུ་ཆགས་ཤིང་།དགོན་པ་བྱང་ མ་ནི་གྲུམ་ཆུའི་བྱང་ངོས་དཔོན་པོ་རིའི་འདབས་སུ་ཆགས་ཡོད།འོན་ཀྱང་ས་སྐྱ་གྲུམ་ ཆུ་གཙང་པོའི་བྱང་གི་ལྷ་ཁང་བརྒྱ་རྩ་བརྒྱད་དུ་གྲགས་པ་ནི་རིག་གནས་གསར་བརྗེ་ མ་བྱུང་གོང་རྟེན་དང་བརྟེན་པར་བཅས་པར་ཉམས་མེད་སྔར་བཞིན་གནས་མུས་ རིག་གནས་གསར་བརྗེའི་ནང་གཏོར་བཤིག་ཚབས་ཆེན་ཕོག་ནས་ད་ལྟ་ཤུལ་རོ་ ཙམ་ལས་མཐོང་རྒྱུ་མེད།
གྲུམ་ཆུའི་ལྷོ་ངོས་ཀྱི་ལྷ་ཁང་ཆེན་མོ་འདི་ཉིད་འགྲོ་མགོན་ཆོས་རྒྱལ་འཕགས་པའི་ སྐུ་དུས་སུ་(སྤྱི་ལོ་༡༢༣༥?༡༢༨༠)ཡོན་གོང་མའི་རྒྱབ་སྐྱོར་འོག་ས་སྐྱ་པར་བོད་ཡོངས་ལ་ཆོས་སྲིད་ཀྱི་ལུང་བསྒྱུར་བའི་ དབང་ཆ་ཐོབ་རྗེས་དཔོན་ཆེན་ཤཱཀྱ་བཟང་པོས་བོད་ཁྲི་སྐོར་བཅུ་གསུམ་ལས་ ལ་བསྐུལ་ནས་བོད་རབ་བྱུང་ལྔ་པའི་ས་འབྲུག་སྤྱི་ལོ་༡༢༦༨ལོར་གསར་བཞེངས་ ཀྱིས་ཕྱིས་སུ་རྒྱས་སྐྲུན་རིམ་པ་བྱས་ནས་ད་ལྟའི་གཞི་ཁྱོན་འདི་ལྟ་བུ་ཆགས་པ་ཡིན། དེ་ཡང་དེ་སྔ་ཉམས་གསོ་མ་བྱས་གོང་ལྷ་ཁང་འདིར་དངོས་ཡོད་ཀ་བ་བརྒྱ་དང་བཅུ་ མེད་བརྒྱད་ཡོད་ཅིང་།བར་སྒོ་སེང་ལྡེང་སྒོ་འབྲེལ་ཡན་ཆོད་ལྷ་ཁང་ཆེན་མོ་གཅིག་རང་ ཡིན་པ།ནུབ་ངོས་སུ་གྲགས་ཅན་གྱི་ཀ་བ་བཞིའི་ས་ད་ལྟའི་འདུ་ཁང་དང་།ལྷོ་ངོས་སུ་ ཕུར་སྒྲུབ་ལྷ་ཁང་།བྱང་ངོས་སུ་དངུལ་གདུང་རིག་འཛིན་ལྷ་ཁང་བཅས་ཐོག་ཚད་རང་ སོར་བཞག་སྟེ་བརྩིགས་པས་བཅད་དེ་ཁང་པ་སོ་སོར་བཅོས།ལྷ་ཁང་བྱང་ཤར་ངོས་སུ་ ཕུན་ཚོགས་ཕོ་བྲང་གི་གདུང་རྟེན་ལྷ་ཁང་དང་།སྒྲོལ་མ་ཕོ་བྲང་གི་ཚེས་བཅུ་ལྷ་ཁང་། ཕྱག་དཔེ་ལྷ་ཁང་།འོག་ཐོག་གི་མཛོད་ཁང་ཁག་བཅས་ཐོག་ཚད་གཅིག་ལ་བར་དུ་ཐོག་ ཕིབས་ཏེ་ཐོག་ཚད་གཉིས་ཅན་དུ་བཅོས་པ་ནི་འོག་ཁང་དང་སྟེང་ཁང་གཉིས་ཀ་བ་ གཅིག་ཡིན་པ་དེང་དུས་ཀྱང་གཟིགས་གསལ་ལྟར་རོ།ད་ལྟའི་ལྕགས་རིའི་ཕྱི་རོལ་དུ་ དེ་སྔ་རྒྱ་ནག་ལྕགས་རི་ཞེས་པ་ཁུག་འབུར་ཅན་གྱི་ལྕགས་རི་དང་།དེའི་ཕྱིར་འོབ་དོང་ ནང་ཆུས་བཀང་བའི་ལྕགས་རི་ཕྱི་མ་གཉིས་ཡོད་ནའང་ཐོར་ཞིག་ཏུ་གྱུར་པས་ད་ལྟ་མི་སྣང་ངོ་།
ཆོས་ལུགས།
ས་སྐྱ་ནི་བོད་ཀྱི་གྲུབ་མཐའ་ས་སྐྱ་པའི་དགོན་སྡེ་གཅིག་རེད།
མིང་འབྱུང་ཚུལ།
དགོན་དེ་ནི་གཞིས་རྩེ་གྲོང་ཁྱེར་ས་སྐྱ་རྫོང་ཁོངས་སུ་གནས་པས་ན་ས་སྐྱ་དགོན་ཞེས་འབོད།
ཟིན་ཐོ་འམ་དཔྱད་གཞི།
ས་སྐྱ་ཞེས་པའི་མིང་གི་བྱུང་བ་མདོར་བསྡུས་ཤིག་བརྗོད་ན། ཡུལ་དེའི་བྱང་ངོས་དབོན་པོ་རི་གླང་ཆེན་འཕྲེད་དུ་ཉལ་བ་ལྟ་བུའི་ལྟོ་བའི་ངོས་སུ་ས་སྐྱ་བོ་ཡོད་པས།   དེ་ལྟར་སའི་ཁ་དོག་ཡུལ་མིང་ལ་ཐོགས་པ་ཞིག་ཡིན།
ད་དུང་གཟིགས།
བོད་པའི་དགོན་སྡེའི་ཐོ།
གཡང་ཕྱུག་མཚོ།
རྩ་བའི་ནང་དོན།
གཡང་ཕྱུག་མཚོ་ནི་མདོ་སྨད་འབའ་ཐང་གི་མི་ཡིན་ལ། ༢༠༠༥ལོ་སྟེ་རང་ལོ༡༤སྟེང་བོད་ཀྱི་འཁྲབ་ཁྲིད་པ་གྲགས་ཅན་པདྨ་ཚེ་བརྟན་གྱིས་ཕབ་སྐྲུན་བྱས་པའི་བོད་སྐད་གློག་བརྙན་ཐོག་མ༼ལྷིང་འཇགས་ཀྱི་མ་ཎི་རྡོ་འབུམ༽ཁྲོད་གཞོགས་འདེགས་འཁྲབ་སྟོན་པ་བྱས་མྱོང་ཞིང་།༢༠༠༩ལོར་སྒྲོལ་མ་སྐྱིད་དང་རྡོ་རྗེ་སྐྱིད། སྙིང་ལྕགས་ཚེ་རིང་བཅས་དང་ལྷན་དུ༼གླིང་འབྲུག་མོའི་རོལ་ཚོགས༽བཙུགས་ཏེ༼བཀྲ་ཤིས་ཤོག༽ཅེས་པའི་གཞས་དབྱངས་སྒྲིག་སྦྱོར་བྱས། ༢༠༡༠ལོར་གངས་ཅན་རིག་གནས་ཀུང་ཟི་དང་མཉམ་འབྲེལ་གྱིས་ཡུལ་ཤུལ་ས་འགུལ་ལ༼ཞིག་རོའི་ཁྲོད་ཀྱི་ཚེ་སྲོག་ཆུང་ངུ༽ཞེས་པའིMVཕབ་སྐྲུན་ལེགས་འགྲུབ་བྱུང་ཞིང་།༢༠༡༠ལོར་ཧུའུ་ནན་འཁོར་སྐར་བརྙན་འཕྲིན་དང་མཚོ་སྔོན་འཁོར་སྐར་བརྙན་འཕྲིན་གཉིས་ཀྱིས་མཉམ་དུ་བསྒྲུབས་པའི༼མེ་ཏོག་ཆུན་པོ༽གླུ་དབྱངས་འགྲན་བསྡུར་ཁྲོད་ཨང་བཞི་བའི་བྱ་དགའ་ཐོབ་ཡོད་པ་རེད།
གལ་སྲིད་ང་ཚོས་ཐུན་མོང་གི་མིག་དབང་སྤྱད་དེ་གོང་གསལ་དུ་བཀོད་པའི་གཡང་ཕྱུག་མཚོའི་གླུ་དབྱངས་བརྙན་ཟློས་འདི་ལ་བལྟས་པ་ཡིན་ན། ལོ་སུམ་ཅུ་བརྒལ་བའི་མི་མང་པོ་ཞིག་གིས“ཨ་ལས། བུ་མོ་འདིས་ཡང་སྙིང་ག་རེ་བྱེད་ཀྱིན་འདུག ཁོ་མོའི་ལུས་སྟེང་དུ་བོད་མིའི་དྲི་མ་ཙམ་ཡང་མི་འདུག”ཟེར་ངེས་ལ། ཡང་ལོ་ཉི་ཤུ་བརྒལ་བའི་མི་འགའ་རེས“ཡ་མཚན་ཅི་ཡང་མི་འདུག་སྟེ། ཁོ་མོས་རྒྱ་ནག་གི་གླུ་མ་ཚེ་དབྱི་ལན་སོགས་ལ་ལད་མོ་བྱས་པ་ཙམ་རེད”ཅེས་བརྗོད་སྲིད་པ་བརྒྱ་ཆའི་དྲུག་ཅུ་ཡན་ཟིན་པ་ཁོ་བོར་ཡིད་ཆེས་ཡོད་མོད། འོན་ཀྱང་ལོ་རབས་དགུ་ཅུའི་སྨད་ཀྱི་གླུ་མ་ཞིག་གི་ངོས་ནས་བཤད་ན་བོད་ཀྱི་གླུ་གར་གྱི་འཕོས་ཚུལ་དེ་ཅི་ལྟ་བུ་ཞིག་ཏུ་འགྱུར་རྒྱུ་ཡིན་པར་སུས་ཀྱང་ཁ་ཚོན་གཅོད་དཀའ་བས་ན་ཁོ་མོའི་གསར་བཏོན་གྱི་ཉམས་སྣང་འདིས་གཞོན་ནུའི་སེམས་ཤུགས་ཤིག་བཏེགས་མེད་པའི་ངེས་པ་སུ་ལ་སྒྲོན། དེ་བས་ལོ་རྒན་དག་གིས་མིག་ངོས་ཀྱི་ས་རྡུལ་སྤྲུག་ཙམ་སྤྲུག་ཙམ་རེ་དང་། ལོ་གཞོན་དག་གིས་སྙིང་ནང་གི་རླུང་བུ་གཏོང་ཙམ་གཏོང་ཙམ་བྱས་པས། གླུ་མ་འདིའི་མཐར་ཐུག་གི་སྙེགས་ས་ཞིག་མཐོང་ངེས་ལ།ཐ་ན་བོད་ཀྱི་གླུ་གར་དེ་ཡང་ལིས་ཏེ་ཀྭ་ཀྭ༼LadyGaga༽ ལྟ་བུ་ཞིག་གི་ལག་ཏུ་ཐེབས་ངེས་པར་མི་གང་མང་ཞིག་ཡིད་ཆེས་ཀྱིས་ཁེངས་ནས་ཡོད།
ནོ་བྷེལ་གཟེངས་རྟགས་
འཛམ་གླིང་ལོ་རྒྱུས་ནང་ནོ་བྷེལ་གཟེངས་རྟགས་ The Nobel prize. ལས་ལྷག་སྐད་གྲགས་ཆེ་བའི་བྱ་དགའ་ཞིག་བྱུང་མེད་ཚོད་རེད།
རྒྱལ་སྤྱི་རང་བཞིན་ཅན་གྱི་བྱ་དགའ་དེ་ལ་ཞི་བདེ་དང་། གསོ་རིག་སྨན་སྦྱོར། རྫས་འགྱུར། རྩོམ་རིག དཔལ་འབྱོར་རིག་ཚན་རྣམས་ཡོད་པ་ལས་ཞི་བདེའི་གཟེངས་རྟགས་ནི་བརྩི་མཐོང་ཚད་མེད་བྱེད་ཅིང་རིན་ཐང་དང་སྙན་གྲགས་ཆེ་ཤོས་ཡིན་པར་རྩོད་པ་མེད། ནོ་བྷེལ་གཟེངས་རྟགས་ཐོག་མར་ཇི་ལྟར་བྱུང་ཞེ་ན། དུས་རབས་བཅུ་དགུ་བའི་ནང་མིང་དུ་གྲགས་པའི་སྐུ་ཞབས་ཨལ་ཧྥིར་ཌི་ནོ་བྷེལ་Alfred Nobel (1833-1896)ལགས་ཀྱིས་འབར་རྫས་གསར་གཏོད་བྱས་པའི་འགྱོད་བཤགས་ལ། ཕྱི་ལོ་1895 ལོར་ཁོ་རང་གི་རྒྱུ་ནོར་ཐད་བཞག་པའི་ཁ་ཆེམས་ཡི་གེ་གཞིར་བཟུང་ཐོག ལེགས་བྱང་དང་ཚན་རིག་གང་ཅིར་ཆ་འཛིན་འཕེར་བའི་སི་ཌན་དང་ནོར་ཝེའི་ལྷན་ཚོགས་Swedish and Norwegian committees ཞེས་པས་ཕྱི་ལོ་1901 ནས་གནང་འགོ་ཚུགས་ནས་བཟུང་ལོ་ལྟར་ཆག་མེད་དུ་གནང་གི་ཡོད། དཔལ་འབྱོར་རིག་ཚན་གྱི་ནོ་བྷེལ་དྲན་རྟེན་བྱ་དགའ་དེ་ཕྱི་ལོ་1968 ལོར་སི་ཌན་གྱི་དབུས་གཞུང་དངུལ་ཁང་དབར་འབྲེལ་ལམ་ཐོག་བཙུགས་ཡོད་འདུག རྟགས་མ་དེ་དག་གསེར་དང་དངུལ་གཉིས་བསྲེས་སྦྱོར་གྱིས་བཟོས་པ་དང་། རེ་རེ་ལ་སྲང་འབྲུའམ་ཁེ་རེ་ཐྲི་carat,ཉེར་བཞི་ལ་གསེར་ཆུ་ 4,8.g རེ་བྱུགས་ཡོད། ནོ་བྷེལ་གཟེངས་རྟགས་ཐོབ་མཁན་དག་ལ་གསེར་གྱི་རྟགས་མ་དང་ལྷན་དུ་ཕྱག་ཁྱེར་ཡི་གེ་ཞིག་དང་ཤོག་དངུལ་བཅས་ཡོད། དངུལ་གྱི་མང་ཉུང་ནི་ནོ་བྷེལ་ཐེབས་རྩ་ཁང་ནས་དངུལ་གྱི་འཛའ་ཐང་སོགས་ལ་བལྟོས་པས་ཐག་གཅོད་པ་ལས་གྲངས་བཅད་མེད། ཕྱི་ལོ་2012 ལོར་གཟེངས་རྟགས་རེའི་ཆ་ལ་ཨ་སྒོར་ས་ཡ་གཅིག་དང་འབུམ་གཉིས་རེ་ཕུལ་བར་གདའ། ཞི་བདེ་གཟེངས་རྟགས་ཉིད་ནོར་ཝེའི་རྒྱལ་ས་ཨོ་སི་ལོ་Oslo, རུ་གནང་བ་ལས་གཞན་དག་སི་ཌན་གྱི་གྲོང་ཁྱེར་སི་ཊོག་ཁོམ་Stockholm, ནས་གནང་གི་ཡོད། སི་ཌན་གྱི་རྒྱལ་གཞུང་ཚན་རིག་སློབ་གླིང་ལ་ནོ་བྷེལ་གསོ་རིག་དང་། རྫས་འགྱུར། དཔལ་འབྱོར་རིག་ཚན་བཅས་ཀྱི་གཟེངས་རྟགས་ཐོབ་པ་དང་། སི་ཌན་གཙུག་ལག་སློབ་གཉེར་ཁང་ལ་ནོ་བྷེལ་རྩོམ་རིག་བྱ་དགའ་ཐོབ་པ་ལས་སི་ཌན་གྱི་སྒྲིག་འཛུགས་ཤིག་ལ་ད་སྔ་ནོ་བྷེལ་ཞི་བདེའི་གཟེངས་རྟགས་ཐོབ་མ་མྱོང་ནའང་ནོར་ཝེའི་ནོ་བྷེལ་ལྷན་ཚོགས་ལ་དེ་ཐོབ་པ་རེད། ཕྱི་ལོ་1901 ནས་2012 ལོའི་བར་ནོ་བྷེལ་གཟེངས་རྟགས་རྣམས་དང་དཔལ་འབྱོར་རིག་ཚན་བྱ་དགའ་བཅས་ཐེངས་555 བསྩལ་བའི་ཁོངས་སུ་མི་སྒེར་དང་ཚོགས་པ་856 ཡོད་པ་ལས་རེ་ཟུང་ལ་ཐེངས་མ་གཅིག་ཐོབ་པས་མི་ཚད། དེ་ལ་སྐྱེས་པ་བདུན་བརྒྱ་གོ་གཅིག་དང་། བུད་མེད་བཞི་བཅུ་ཞེ་བཞི། ཚོགས་པ་ཉེར་གཅིག་བཅས་འདུས་ཡོད། ལར་ནོ་བྷེལ་གཟེངས་རྟགས་རྣམས་སྐུ་འཚོ་བཞུགས་ཀྱི་གང་ཟག་ཁོ་ན་ལ་འབུལ་སྲོལ་ཡོད་མོད། གཡོན་ཕྱོགས་པའི་བཙོན་འོག་ཏུ་ཚུད་པ་ལྟ་བུ་ཡིན་ན་སྐུ་ཚབ་ཀྱིས་བླང་བས་ཆོག དུས་རབས་ཉི་ཤུ་བའི་ནང་ནོ་བྷེལ་བྱ་དགའ་འགའ་རེ་གང་ཟག་རེ་འགའ་ཐུན་མོང་ལ་ཐོབ་ཡོད་ཀྱང་མི་གསུམ་ལྷན་དུ་ཕུལ་བ་མང་མཐའ་ཡིན། དེ་ལ་གོ་ལ་ཧྲིལ་པོའི་དཔལ་ཡོན་ཡར་སྐུལ་ཐད་ནུས་པ་གལ་ཆེན་ལྡན་པ་བསྙོན་དུ་མེད།
བཀའ་བརྒྱུད་པའི་ཕྱག་བཞེས་རས་ཕུད་
འགྲོ་མགོན་བཀའ་བརྒྱུད་པའི་ཕྱག་བཞེས་དམིགས་བསམ་ཅན་ནམ། ཁྱད་པར་ཅན་དགུན་དུས་ནམ་ཟླ་གྲང་དུས་སུ་ཟབ་ཆོས་ནཱ་རོ་ཆོས་དྲུག་གི་གཏུམ་མོའི་བདེ་དྲོད་ཀྱི་ལང་ཚོ་ངོམ་པ་ཞེས་པ་ལས་འཕྲོས་ཏེ། དགུན་ཁ་ཨ་ཧྲང་ད་ཧྲང་གི་སྒང་ལ་རས་ཕུད་དམ། རས་འབུད་ཅེས་བྱ་བ། ཕྱིས་སུ་རས་ཆོས་ཞེས་ཀྱང་གྲགས་པ། སྒོམ་ཆེན་དག་གིས་རས་གོས་ཁོ་ན་བནམ་ཏེ་གངས་ཁྲོད་དམ་ཐང་སོགས་སུ་གཏུམ་མོ་བསྒོམ་པས་བདེ་དྲོད་འབར་བས། གྲང་ངར་གྱིས་མི་གནོད་པའམ་མི་འཁྱགས་པར་རླངས་པ་འཚུབ་བེར་བཞུགས་པ་དང་། ཉེ་ཁོར་ཡང་དྲོད་ཐུབ་པའི་ངང་ཚུལ་གསལ་བར་བྱེད་པ་ཅིག་ཡིན་འདུག་ལ། དེ་ནི་བོད་ཡུལ་འདིར་བཀའ་བརྒྱུད་པ་ཁོ་ནའི་ལུགས་ཀྱང་ཡིན་པར་སྣང་ངོ་། །
འདི་ཉིད་ཀྱི་རྩ་བ་ནི་རྗེ་བཙུན་ཆེན་པོ་མིད་ལ་རས་པ་ཡབ་སྲས་སོགས་རས་པ་གོང་མ་རྣམས་ཀྱི་རྣམ་ཐར་ལས་རིམ་པར་བྱུང་བར་ཐེ་ཚོམ་མེད་ནའང་། རས་ཕུད་དམ་རས་ཆོས་ཞེས་པའི་མིང་ངམ་ཐ་སྙད་ནམ་བྱུང་དང་། ཆེད་དུ་བྱ་བའི་ཚུལ་དེ་ཉིད་ག་དུས་ཙམ་ལ་བྱུང་བ་ཡིན་ནི་མཁས་པ་གཟུ་བོ་དག་གིས་ལོགས་སུ་དཔྱད་པར་བྱ་བ་ཉིད་ཡིན་གྱི། བདག་གི་ཡུལ་དུ་གྱུར་པ་ནི་མ་ཡིན་ལ། འདིར་ནི་ནམ་ཟླ་ག་དུས་ཙམ་ན་རས་བུད་ཀྱི་བྱེད་སྒོ་གཉེར་གྱི་ཡོད་དམ་ཞེ་ན། དེའི་ལན་ཙམ་དཔེ་ཀློག་གི་འབྲས་བུ་ཅུང་ཟད་ཞུ་ན། མཉམ་མེད་དྭགས་པོ་ལྷ་རྗེའི་གདན་ས་དཔལ་དྭགས་ལྷ་སྒམ་པོར་རྒྱལ་ཟླའི་ཉ་ལ་ཟངས་ལུང་ཆོས་སྐུའི་ཕོ་བྲང་དུ་ཟླ་འོད་གཞོན་ནུའི་མཆོད་པ་ཞེས་པའི་རས་ཕུད་མཛད་པ་དང་། མགུར་དང་བྲོ་ཡི་མཆོད་པ་བྱ་སྲོལ་ཡོད་ཚུལ་རིག་འཛིན་ཆོས་རྗེ་གླིང་པའི་རང་གི་རྣམ་ཐར་ན་གསལ་ཡང་། ཐོག་མར་ག་དུས་ཙམ་ན་བྱུང་བ་ཡིན་མིན་ཁ་གསལ་ནི་མ་ཤེས།
བཀའ་བརྒྱུད་འབྲི་གུང་པའི་ཡིག་ཆར་མཇལ་ན། གདན་རབས་བཅུ་གཅིག་པ་ཛམ་གླིང་ཆོས་ཀྱི་རྒྱལ་པོའི་སློབ་མ་ལ་ཕྱི་བ་ནམ་མཁའ་རྒྱལ་མཚན་གྱི་རྣམ་ཐར་ན། འབྲི་གུང་ཐེལ་དུ་ཆོས་དྲུག་གསར་མའི་སྐབས་རས་འབུད་བཏང་། ཞེས་གསལ་ལ། དེར་ནམ་དུས་ཁ་གསལ་མི་འདུག་ཀྱང་དགུན་ཁ་ནི་ཡིན་ངེས་ལ། འབྲི་གུང་གདན་རབས་གསེར་ཕྲེང་དུ་གདན་རབས་བཅུ་བདུན་པ་རྗེ་ཀུན་དགའ་རིན་ཆེན་དུས། ལོ་དེ་ཉིད་ལ་ཁང་གསར་ཆེན་མོར་ནཱ་རོ་ཆོས་དྲུག་གི་དགུན་ཁྲིད་གནང་བའི་ཚེ། རས་པ་བརྒྱ་ཕྲག་ལྷག་གིས་བླ་གཡེལ་ཆེན་མོར་རས་ཕུད་མཛད་ཅིང་། ཞེས་འཁོད་འདུག་པས་དགུན་ཁྲིད་ནི་རྒྱལ་ཟླ་ཡིན་པར་སྣང་སྟེ། ཡིག་ཆ་དེར་གདན་རབས་བཅུ་དགུ་པ་ཕག་མོ་རིན་ཆེན་རྣམ་རྒྱལ་གྲགས་པའི་སྐབས། བྱི་ལོ་རྒྱལ་གྱི་ཟླ་བར། ཁང་གསར་ཡང་དགོན་དུ་དགུན་ཁྲིད། བླ་གཡེལ་དུ་རས་ཕུད་མཛད་ཅིང་། ཞེས་འཁོད་འདུག་ལ། གདན་རབས་ཉེར་བཞི་པ་དཀོན་མཆོག་རིན་ཆེན་སྐབས་སུ་ཡང་། དགུན་དུས་ཟླ་བ་བཅུ་གཉིས་པར་རྗེ་ནཱ་རོ་པའི་བཀས་བསྐུལ་བར། སྔར་སྲོལ་བཞིན། དགུན་ཆོས་ནཱ་རོ་ཆོས་དྲུག་གི་ཁྲིད་དང་། རས་པ་རྐྱང་པ་ཉིས་བརྒྱ་དང་། ཞེས་སོགས་འཁོད་འདུག་པས། ནམ་དུས་གང་ཡིན་ཤེས་ནུས་པར་སྣང་ངོ་། །
བཀའ་བརྒྱུད་ཀམ་ཚང་ཕྱོགས་ཀྱི་ཡིག་ཆར་ཅུང་ཟད་མཇལ་ན། རྗེ་བདུན་པའི་དངོས་སློབ་ཀམ་ཚང་བླ་མ་ཏྲེ་བོ་ཆོས་ཀྱི་རྒྱ་མཚོས་རྒྱལ་ཟླའི་ཉ་ལ་རས་ཕུད་གནང་གི་ཡོད་འདུག་སྟེ། དེ་ཡང་བླ་མ་གོང་མའི་ཕྱག་རྒྱུན་ཡིན་པའང་ཐེ་ཚོམ་མེེད་དེ། ཁོང་གི་སློབ་མ་ཇོ་ནང་ཀུན་དགའ་གྲོལ་མཆོག་གི་རང་རྣམ་སྐལ་བཟང་དད་པའི་ཤིང་རྟ་འདྲེན་བྱེད་ལས། རས་མཚོར་འཇུག་ཀར་ཕག་མོ་ཕུར་ཞབས་ཅན་གྱི་མེ་དབང་ཡང་བསྩལ་ནས། རྒྱལ་གྱི་ཉ་ལ་རས་ཕུད་ཀྱི་ཕྱག་བཞེས་བར་ཆད་མེད་པར་མཐར་ཕྱིན་ཏེ། ཞེས་སོགས་ཞིབ་ཆ་འཁོད་འདུག་པའི་ཕྱིར་རོ། །
ཀམ་ཚང་གསེར་ཕྲེང་ངམ་ཆོས་འབྱུང་རབ་འབྱམས་ནོར་བུའི་ཟླ་ཤེལ་ལས། ཞྭ་དམར་དྲུག་པའི་རྣམ་ཐར་ན། མགོ་ཟླའི་ཉེར་གཅིག་ཉིན་རྗེ་ཉིད་རས་བུད་ལ་བཞུགས། ཞེས་དང་། ཞྭ་དམར་བརྒྱད་པའི་རྣམ་ཐར་སྐབས་སུ། མགོ་ཟླའི་ཚེས་བརྒྱད་ལ་རས་བུད་པ་བཞི་ཅུ་སྐོར་ལ་རླུང་སེམས་གཉིས་མེད་ཀྱི་འཁྲུལ་འཁོར་རྣམས་གནང་། ་་་ རས་པ་རྣམས་ལ་རས་བྱིན་རླབས་གནང་སྟེ་རས་སར་རས་བུད་མཛད། ཅེས་འཁོད་ཡོད་པ་དང་། སི་ཏུ་པན་ཆེན་གྱི་རྣམ་ཐར་སྐབས། ཟླ་བ་བཅུ་གཅིག་པའི་དབང་ཕྱུག་མི་ལའི་དུས་ཆེན་ལ་རྗེ་ཉིད་དབུར་བཞུགས་པའི་རས་པ་བཅུ་གསུམ་ཙམ་ཞིག་བྱུང་བ་བཅས་ཀྱིས་རས་ཆོས་ཀྱི་ཕྱག་ལེན་དང་། མཐར་སེར་སྦྲེང་ཚོགས་འཁོར་ཤིས་བརྗོད་བཅས། ཞེས་འཁོད་འདུག་གོ །
བཀའ་བརྒྱུད་འབྲུག་པའི་ཕྱོགས་སུ་ཇི་འདྲ་ཡིན་ནམ་ཞེ་ན། འབྲུག་པའི་རི་ཁྲོད་ལ་ལར་རླུང་ར་ཞེས་པའི་ཤུལ་ཡོད་ལ། ཡིག་ཆ་ལ་མཇལ་ཚེ་རྣམ་ཐར་ན་འང་། རླུང་ར་ཚུགས། འཕྲུལ་འཁོར་བསླབ། ཅེས་གསལ་ནའང་དུས་ཚོད་ནི་མི་གསལ། མཉམ་མེད་ལྷ་རྩེ་བའི་རྣམ་ཐར་གྱི་འཕྲོས་གླེང་བ་ལས། ཞི་བ་སྟེ་ས་མོ་བྱའི་ལོ་ཐོག་མར་ཚེས་པའི་དགའ་སྟོན་ལ། ་་་ལོ་ཙཱ་བ་ནམ་མགོན་སོགས་ཀྱིས་རྩ་རླུང་གི་དྲོད་རྟགས་ངོམ་པའི་རས་ཕུད་བཏང་། ཞེས་གསལ་བས། ལོ་སར་འདི་གཙང་ཁུལ་ལྟར་ཡིན་ནམ། ཧོར་ཟླའི་ལུགས་ཡིན་གསལ་པོར་མངོན་མི་འདུག་མོད། བླ་མ་ཞབས་དཀར་བ་ཚོགས་དྲུག་རང་གྲོལ་གྱི་རང་རྣམ་སྟོད་ཆར་ཙཱ་རིར་དགུན་བཞུགས་སྐབས་སུ། གཅིག་ཅར་སྒྲུབ་སྡེའི་གྲུབ་ཆེན་བཅུ་གསུམ་གྱིས་གཏུམ་མོའི་ཆེ་བ་འདོན་ཕྱིར་དགུན་ཤིན་ཏུ་གྲང་བའི་སྒང་ལ་གཟན་རྐྱང་རེ་གྱོན་ཞག་རེ་ཙམ་གངས་རིའི་ཐག་ཉེའི་ཁ་བའི་ཐང་ན་བཞུགས། ནངས་ཞོགས་སྔ་མོ་ནས་་་་་་ཐམས་ཅད་ཀྱི་སྐུ་རླངས་པ་ཕྱུར་རེ་བཞེངས་ནས་ཕེབས་པ་མཐོང་བས། མི་ལ་རས་པའི་བུ་རྒྱུད་ལ་དད་པ་རང་དབང་མེད་པར་སྐྱེས་པ་བྱུང་། ཞེས་བཀོད་འདུག་པས། ཤིན་ཏུ་གྲང་བའི་སྒང་ནི་རྒྱལ་ཟླ་ཡིན་པར་ངེས་ལ། ལྷ་རྩེ་བའི་རྣམ་ཐར་ན་གསལ་བ་དེ་ཉིད་དམིགས་བསལ་ཡིན་ནམ། དུས་ཚོད་འདི་དང་གཅིག་པ་ཡིན་མིན་ད་དུང་དཔྱད་འོས་པས། ཡིག་ཆ་གཞན་དག་ལ་གཟིགས་ན་ལེགས་པར་སྙམ།
སྤྱིར་ན་བོད་ཀྱི་ཡུལ་འདིར་སྔགས་བླ་མེད་ཀྱི་ཉམས་བཞེས་པ་ཀུན་ལ་གཏུམ་མོའི་སྒོམ་རིམ་སོགས་ཡོད་པ་ཡིན་མོད། གཏུམ་མོའི་བདེ་དྲོད་ལ་བརྟེན་པའི་རས་གོས་ཅན་དང་། དགུན་དུས་རས་ཕུད་དང་རས་ཆོས་ནི་བཀའ་བརྒྱུད་པར་གྲགས་ཆེ་བའམ། ལུགས་འདིའི་གནའ་བོའི་ཕྱག་སྲོལ་ཡིན་འདུག་པ་ནི་ངོ་མཚར་ཆེ་བའི་རྣམ་ཐར་ཡིན་པ་དང་། སྔ་མོའི་དུས་སུ་བཀའ་བརྒྱུད་ཀུན་ལ་དར་ཆ་ཆེ་ན་ཡང་། འཁྲབ་སྟོན་ནམ་གཞན་ལ་ངོམ་ཆོས་སུ་མི་བྱེད་པར་གསང་བ་གནང་གི་ཡོད་འདྲ་ལ། ཕྱིས་སུ་ལག་ལེན་ཧ་ཅང་ཉམ་ཞན་དུ་གྱུར་པ་ཡིན་མོད། དར་རྒུད་ཀྱི་ལོ་རྒྱུས་ནི་ལོ་རྒྱུས་རང་ཡིན་པས་དེ་དེ་བཞིན་དུ་སོར་འཇོག་བྱ་རྒྱུ་ལས་ཐབས་ཅི་ཡོད།
མདོར་དྲིལ་ན་རས་ཕུད་ཀྱི་དུས་ཚིགས་ནི་དགུན་ཐ་མ་སྟེ། གཙོ་བོར་རྒྱལ་གྱི་ཟླ་བ་ལ་གནང་གི་ཡོད་པར་མངོན་ལ། སི་ཏུ་པན་ཆེན་གྱིས་རྗེ་བཙུན་མིད་ལའི་འདས་མཆོད་དང་ལྷན་དུ་མཛད་པར་གསལ་བ་ནི་རྗེ་བཙུན་མིད་ལ་རས་པ་དེ་ཉིད་སྟག་ཟླར་གཤེགས་པར་བཞེད་པ་འཐད་ལྡན་དགོངས་ཏེ། དེ་དང་བསྟུན་པ་ཡིན་ངེས་པར་སྣང་། དེས་ན་གོང་གསལ་ཡིག་ཆ་ཁག་ལ་གཞིགས་ན། རས་ཕུད་ཀྱི་དུས་ཚིགས་རྒྱལ་ཟླར་གནང་སྲོལ་འདི་ཉིད་ནམ་ཟླ་དང་བསྟུན་པ་ཅིག་ཡིན་པ་ནི་གསལ་ཐུབ་པ་དང་། རྗེ་མར་པ་དང་མིད་ལའི་འདས་མཆོད་ལ་དམིགས་པ་ཅིག་ཡིན་མིན་ནི་ཁུངས་ཁ་གསལ་མ་མཇལ་བས། ཡིན་དང་མིན་ཞེས་ཐག་གཅོད་ཀྱི་དཔང་པོ་མ་རྙེད་པས། འདིར་ཡང་ཐོས་ཉུང་དཔྱོད་རྨོངས་བདག་གིས་གང་ཡིན་ཁ་ཚོན་མི་ཆོད། དེས་ན་འབྲེལ་ཡོད་དཔེ་ཀློག་རྩོལ་ལྡན་དག་གི་བགྱི་བ་ཉག་གཅིག་གོ །
ཡིག་གེའི་རིས་སུ་བཀོད་པ་འདི་ནི་ན་གཞོན་ལོ་རྒྱུས་ཅི་རིགས་ལ་དགའ་བ་དག་གིས། སྔ་མོ་བོད་དུ་གསང་སྔགས་ཀྱི་ལམ་རིམ་ལས། རྟེན་འབྲེལ་ལུས་ལ་བསྒྲིགས་པའི་ཉམས་བཞེས་དང་། དེའི་ངོ་མཚར་དམིགས་བསལ་ཅི་འདྲ་ཡོད་པ་དང་། དེའི་ཁྱད་ཆོས་སོགས་ལ་དོ་སྣང་འབྱུང་བ་སོགས་ལ་ཕན་ཡང་སྲིད་སྙམ་ཏེ། རང་གི་དཔེ་ཀློག་གི་ཟིན་བྲིས་བཀོད་པ་ཙམ་ཡིན་པ་ལས། དཔྱད་གཏམ་དང་ཞིབ་འཇུག་གི་འབྲས་བུ་ལྟ་བུ་ནི་གཏན་ནི་མ་ཡིན་ཏེ། གནད་འདི་ཉིད་ཞིབ་ཆ་ཅན་རྒྱབ་ལྗོངས་དང་བཅས་པའི་ལེགས་བཤད་ཀྱི་དགའ་སྟོན་ནི་དམ་པ་གཟིགས་རྒྱ་དང་དཔྱོད་རྒྱ་ཅན་བློ་གཟུ་བོར་གནས་པ་དག་གི་དཔྱོད་ཡུལ་ལས། བདག་ལྟ་བུའི་ཡུལ་དུ་ནི་རྣམ་པ་ཀུན་ཏུ་མ་གྱུར་པའི་ཕྱིར་རོ། །
ཀེའུ།
ཀེའུ་ནི་སྔོ་ཚལ་གྱི་རིགས་གཅིག་རེད།
ཙོང་།
ཙོང་ནི་སྔོ་ཚལ་གྱི་རིགས་གཅིག་རེད།
རིན་སྤུངས་གཡུ་བུ་རྫ་ལུང་
རིན་སྤུངས་གཡུ་བུ་རྫ་ལུང་
རིན་སྤུངས་རྫོང་ནི་བོད་ལྗོངས་ཀྱི་ལྷོ་ནུབ་དང་། གཞིས་རྩེ་ས་གནས་ཀྱི་ཤར་ཕྱོགས་ཀྱི་ཡར་ཀླུ་གཙང་པོའི་ཉེ་འགྲམ་དུ་གནས་ཡོད།
རྫ་ལྷུང་ཞེས་པ་ནི་ཐོག་མར་གུ་རུ་རིན་པོ་ཆེ་གནས་དེར་ཕེབས་སྐབས། ལྷ་འདྲེས་རྫ་བསྙིལ་ཏེ་ཕེབས་ལམ་བཀག་པའི་ཆོ་འཕྲུལ་བསྟན་པར་གུ་རུས་ཨཱ་ཧཱུྂ་ཞེས་པའི་སྔགས་དང་སྡིག་མཛུབ་མཛད་པས་རྫ་བསྙིལ་བ་（རྫ་ལྷུང་བ་）གྱེན་་ལ་ལྡོག་པར་མཛད་པས་རྫ་ལྷུང་ཞེས་པ་དེ་ལྟར་བྱུང་།
དར་སྣ་གསེར་དངུལ་སོགས་གཙང་ལ་དྲི་ཡིས་མ་འགོས་པ་བྱས་ནས་ཕུལ་ན་རང་རང་སོ་སོར་འབྱུང་འགྱུར་གྱི་ལས་དབང་མཚོའི་ནང་ནས་གསལ་སྟོན་ནམ་བརྡ་ཚིག་སོགས་སྟོན་པ་ཡིན་ཞེས་ཟེར།
གཞན་ཡང་རྫ་ལྷུང་དགོན་བསྐྱར་བཞེངས་གནང་བའི་ནང་སྔོན་རྫ་ལྷུང་དགོན་གྱི་རྟེན་གཙོ། དགོན་དེ་བསྐྱར་བཞེངས་གནང་སྐབས་གྱང་རོའི་དཀྱིལ་ནས་རྙེད་པ། གུ་རུ་རིན་པོ་ཆེའི་ཞབས་གཉིས་ཀྱི་རྗེས་རྡོ་སྟིང་དུ་འདམ་ལ་བཏབ་པ་ལྟ་བུའི་སྟེང་ཡི་གེ་ཨོཾ་དང་ཧཱུྂ་གི་རང་བྱོན་གསལ་བ་དང་སྔོན་གྱི་རྟེན་གསུམ་གྱི་སྐུ་ཚབ་གསར་བཞེངས་གནང་བ་བཅས་མཇལ་རྒྱུ་ཡོད།